title: Ilmanpaine

text: Ilmapatsaan massan arviomiseksi tehdään kaasun tilasta (ideaalikaasu vai reaalikaasu) ja ilmakehän pystyrakenteesta oletuksia. Yleensä käytetään jotain nk. standardi-ilmakehämallia.


title: Ilmanpaine

text: Ilmanpainetta mitataan ilmapuntarilla, jonka nykyaikainen versio on elektroninen paineanturi. Ilmanpaineen yksikkönä käytetään nykyisin hehtopascalia (hPa), josta voidaan käyttää myös nimeä millibaari (mbar). Aikaisemmin yksikkönä käytettiin myös elohopeamillimetriä (mmHg).


title: Ilmanpaine

text: Kaikkein alhaisimmat ilmanpaineet mitataan yleensä trooppisissa hirmumyrskyissä ja tornadoissa. Korkein Suomessa mitattu ilmanpaine on 1066 hPa Helsingissä 22.1.1907 ja matalin 940 hPa Rauman Kuuskajaskarissa 27.2.1990.


title: Ilmanpaine

text: "Normaali" ilmanpaine maan pinnalla on noin 1013,25 hPa, mikä vastaa 760 mmHg. Maapallon korkeimmat ilmanpaineet on mitattu Siperiassa, jossa se on ollut suurimmillaan 1083 hPa. Alimmat ilmanpaineet merenpinnan tasolla liittyvät trooppisiin hirmumyrskyihin, joiden aikana ilmanpaine on alimmillaan ollut 870 hPa.


title: Ilmanpaine

text: Ilmanpaine laskee noustaessa korkeammalle merenpinnan tasolta. Maanpinnan läheisissä ilmakerroksissa 8 metrin nousu korkeussuunnassa merkitsee noin 1 hPa (1 mbar) vähennystä ilmanpaineessa.


title: Ilmanpaine

text: Tuuli syntyy ilmanpaine-eroista, sillä ilmakehä pyrkii aina tasapainoon: ilma virtaa korkeammasta paineesta kohti matalampaa painetta. Maapallon pyörimisliikkeen johdosta ilma ei tuule suoraan matalapaineen keskukseen, vaan pohjoisella pallonpuoliskolla kiertyy vastapäivään ja eteläisellä pallonpuoliskolla myötäpäivään sen ympäri. Aivan matalapaineen keskuksessa ei siis tuule, mutta sen ympärillä tuuli voi olla kovaakin. Mitä suurempi on ilmanpaine-ero korkea- ja matalapaineen välillä, sitä kovempaa myös tuuli on.


title: Ilmanpaine

text: Sääkartalle piirretään ilmanpaineen samanarvonkäyrien, isobaarien avulla. Niitä voi verrata maastokartan korkeuskäyriin. Tässä analogiassa matalapaine on laakso, korkeapaine on mäki, ja "sola" ja selänne ovat termejä, jotka kuvaavat niin maaston kuin ilmanpainekentän muotoja.


title: Ilmanpaine

text: Ilmanpaineen ajatellaan liittyvän säähän, mutta itse asiassa sääilmiöt liittyvät ilmanpaineen suhteellisiin, ei absoluuttisiin arvoihin: onko paine alempi vai ylempi kuin ympäristössä. Täten jos ilmapuntaria haluaa käyttää omatekoisiin sääennusteisiin, on syytä seurata nouseeko vai laskeeko paine sen sijaan että kiinnittäisi huomiota vain numeroarvoihin. Karkeasti ottaen, laskeva paine kertoo matalapaineen lähestymisestä, tuulen voimistumisesta ja sään huononemisesta, kun taas paineen noustessa on odotettavissa tyynempää poutasäätä.


title: Sadanta

text: Sadanta eli sademäärä mittaa alueelle tietyssä ajassa sateena pudonnutta vettä eri olomuodoissa. Sadantaan sisältyy vesi-, lumi-, räntä- ja raesade. Tyypillisesti mitataan 1, 6, 12 tai 24 tunnin sademäärää. Sademäärän mittaustarkkuuteen vaikuttavat oleellisesti seuraavat systemaattiset virhelähteet:Sademäärä mitataan aina sulatettuina millimetreinä. Käytännössä mitataan astiaan kertyneen sateen tilavuus (tai massa) ja jaetaan se astian suuaukon pinta-alalla jolloin saadaan vesipatsaan korkeus. Yksi milli sadetta on litra neliömetrille. Jos sade on tullut lumena, se sulatetaan tai punnitaan. Lumen vesiarvon mittaus on tärkeää esimerkiksi kevättulvia ennustettaessa.


title: Sadanta

text: Maan sadannan epätasainen jakautuminen johtuu mm. pinnanmuodoista, mannerten ja merten sijainnista ja ilmavirtauksista. Suuria sademääriä saadaan varsinkin pasaati- ja monsuunituulten alueilla sekä keskileveysasteilla. Korkeimmilla leveysasteilla sademäärät ovat erittäin pieniä, sillä kylmä ilma varastoi huonosti vettä. Etelämantereella sademäärät ovat jopa Saharan autiomaata vähäisempiä.


title: Sadanta

text: Sadantaa voidaan mitata erilaisten sademittarien tai säätutkan avulla. Suomen sademäärän mittausverkossa on noin 350 sademittaria, joita ylläpitää Ilmatieteen laitos.


title: Sadanta

text: Pistemäisistä havainnoista voidaan laskea alueellinen keskiarvo useilla menetelmillä. Jos verkosto on tasaisesti jakautunut, keskiarvo voidaan laskea normaalin keskiarvon tapaan. Jos sademittarit sen sijaan ovat epäsäännöllisten välimatkojen päässä toisistaan, voidaan soveltaa ns. Thiessenin monikulmiomenetelmää: sademittareiden lukemaa painotetaan pinta-aloilla, jotka saadaan piirtämällä vierekkäisten asemien yhdysjanojen keskinormaalit. Toinen tapa on piirtää sadannan samanarvonkäyrät eli isohyeetit ja painottaa mittareiden lukemia isohyeettien väliin jäävillä pinta-aloilla.


title: Sadanta

text: Suomessa sataa keskimäärin n. 660 mm vuodessa (Etelä-Suomessa eniten, Lapissa vähiten) .


title: Holkerin hallitus

text: Holkerin hallitus oli Suomen tasavallan 64. hallitus, jonka muodostivat aluksi Kansallinen Kokoomus, Suomen Sosialidemokraattinen Puolue, Ruotsalainen kansanpuolue ja Suomen Maaseudun Puolue. SMP erosi hallituksesta syksyllä 1990. Hallitus aloitti 1987 vaalien jälkeen ja toimi 30. huhtikuuta 1987 – 26. huhtikuuta 1991, eli koko vaalikauden. Hallitus on toistaiseksi viimeinen, jota ei johtanut eduskunnan suurimman puolueen puheenjohtaja. Myöskään kokoomuksen puheenjohtaja ei tuolloin ollut Harri Holkeri vaan Ilkka Suominen. Holkerin hallitus nousi Suomen siihen saakka pitkäikäisimmäksi hallitukseksi ohitettuaan edeltäjänsä, Sorsan neljännen hallituksen, mutta menetti johtoasemansa myöhemmin Lipposen ensimmäiselle hallitukselle.


title: Holkerin hallitus

text: Keskustan, kokoomuksen ja RKP:n puheenjohtajat Paavo Väyrynen, Ilkka Suominen ja Christoffer Taxell olivat sopineet loppuvuodesta 1986 puolueidensa muodostavan yhteisen hallituksen vuoden 1987 eduskuntavaalien jälkeen. Tärkeä taustavaikuttaja neuvotteluissa oli silloinen Nokian pääjohtaja, vuorineuvos Kari Kairamo. Kairamon ja eräiden muiden teollisuusjohtajien mielestä ns. konsensuspolitiikkaa oli toteutettu liian pitkälle ja liian kauan SDP:n ehdoilla ja oli tullut aika osoittaa, että Suomea voitaisiin hallita myös ilman sosialidemokraatteja. He pitivät porvarihallitusta välttämättömänä vero- ja rakenneuudistusten käynnistämiseksi. Väyrynen, Suominen ja Taxell sopivat, että mikäli heidän puolueensa saisivat uuteen eduskuntaan enemmistön ilman Suomen Maaseudun Puoluetta tai Kristillistä liittoa, he tarjoaisivat ensin yhteistyötä SDP:lle, ja ellei tarjousta hyväksyttäisi – kuten he olettivat –, keskusta, kokoomus ja RKP muodostaisivat yhteisen hallituksen Paavo Väyrysen johdolla. Sopimusta tarvitsi etenkin Suominen, koska monet kokoomuksen kannattajat suhtautuivat epäluuloisesti keskustaa ja etenkin Väyrystä kohtaan. Väyrysen arveltiin käyttävän sopimusta valttikorttinaan kiristääkseen SDP:lta paremmat ehdot ja ne saatuaan hylkäävän jälleen kokoomuksen ja palaavan punamultakoalitioon. Sopimuksen salaaminen oli tärkeää myös Väyryselle ja Taxellille, koska keskustan kentällä vallitsi yhä vahva punamultahenki ja myös RKP:ssa oli monia, jotka suhtautuivat porvarihallitukseen epäillen tai jopa kielteisesti.


title: Holkerin hallitus

text: Porvaripuolueet menestyivät vuoden 1987 eduskuntavaaleissa odotettuakin paremmin, ja puoluejohtajien sopimusta ryhdyttiin heti vaalien jälkeen toteuttamaan valitsemalla Ilkka Suominen eduskunnan puhemieheksi. Uuden hallituksen muodostamisen ensimmäisenä virallisena vaiheena presidentti Mauno Koivisto nimitti ministeri Esko Rekolan selvittämään, oliko olemassa edellytyksiä kolmen suurimman puolueen yhteisen hallituksen muodostamiselle. Rekola pyysi vastaukset keskustalta, kokoomukselta, sosialidemokraateilta ja RKP:n pyynnöstä myös näiltä. Asia raukesi SDP:n ilmoitukseen, jonka mukaan kolmen suurimman puolueen hallitukselle ei ollut mahdollisuuksia. Eduskuntaryhmille esitettyyn kysymykseen keskusta, kokoomus ja RKP vastasivat kirjelmillä, joissa puolue oli ensimmäisenä ja eduskuntaryhmä toisena allekirjoittajana. SDP:n vastaus oli allekirjoitettu vain puolueen puolesta. Rekolan mielestä tämä osoitti, että edellisen eduskunnan hyväksymää periaatetta eduskuntaryhmien kuulemisesta uutta hallitusta muodostettaessa ei ollut kolmessa puolueessa vielä täysin omaksuttu ja SDP:lta se oli kokonaan unohtunut.


title: Holkerin hallitus

text: Esko Rekolalle ei paljastettu puoluejohtajien keskinäisen sopimuksen olemassaoloa. Tämän niin sanotun kassakaappisopimuksen tultua julki presidentti Mauno Koivisto närkästyi siitä, että hänelle oli osoitettu sivullisen rooli. Niinpä hän nimitti seuraavan hallituksen muodostajaksi kokoomuksen entisen puheenjohtajan Harri Holkerin, joka toimi tuolloin Suomen Pankin johtokunnan jäsenenä, eikä Ilkka Suomista, jonka johdolla kokoomuksen paikkaluku oli kasvanut yhdeksällä edellisvaaleista, 53:een, mikä on puolueen historian suurin paikkaluku eduskunnassa. Näin syntyi ensimmäistä kertaa kokoomuksen ja SDP:n varaan rakentunut sinipunahallitus ja keskusta jäi oppositioon.


title: Holkerin hallitus

text: Holkerin hallituksen erikoisuuksiin kuuluu myös se, että hallituksen suurin puolue kahdeksalla ministerinpaikallaan oli SDP, ei kokoomus. Tämä johtui siitä, että SDP säilytti vuoden 1987 eduskuntavaaleissa paikkansa eduskunnan suurimpana puolueena, vaikka puolueen ääniosuus laski 2,6 prosenttiyksikköä edellisvaaleista.


title: Holkerin hallitus

text: Hallitusohjelmassa sovittiin verojen alentamisesta sekä talouspoliittisista uudistuksista, joista käytettiin nimitystä hallittu rakennemuutos. Talouspoliittiset ratkaisut johtivat kuitenkin taloudelliseen ylikuumenemiseen 1980-luvun loppupuolella.


title: Holkerin hallitus

text: Hallittu rakennemuutos oli hallitusohjelmaan kuulunut ajatus Suomen talouden rakenteen uudistamisesta vastaamaan paremmin yleismaailmallisen taloudellisen kilpailun vaatimuksia. Tarkoituksena oli mm. monipuolistaa tuotantotoimintaa. Talouden rakennetta oli tarkoitus kehittää hallitusti, niin että suurelta työttömyydeltä olisi vältytty. Keinoina tähän esitettiin mm. työvoiman liikkuvuuden lisäämistä. Laman ja nopean teknologisen kehityksen myötä talouden rakenne muuttuikin, joskaan ei hallitusti. Merkittävältä osaltaan rakennemuutokseen vaikutti Neuvostoliiton kanssa käydyn kaupan äkillinen romahtaminen 1990-luvun alussa, minkä seurauksena useita rakennusliikkeitä – valtaosa Neuvostoliittoon suuntautuneen viennin arvosta oli rakennustoimintaa – ja muita idänkaupan varassa toimineita yrityksiä ajautui konkurssiin.


title: Holkerin hallitus

text: Suomen Maaseudun Puolue hangoitteli elokuussa 1990 vastaan hallituksen budjettineuvotteluihin liittyneessä kansaneläkekysymyksessä, minkä muut hallituspuolueet tulkitsivat SMP:n lähdöksi hallituksesta . SMP:n ainoa edustaja hallituksessa, liikenneministeri Raimo Vistbacka, ilmoitti aluksi, ettei hän aikonut jättää eronpyyntöä. Asiasta uhkasi kehittyä perustuslaillinen ongelma, kunnes Vistbacka taipui ja erosi tehtävästään. Uudeksi liikenneministeriksi tuli ministerinä valtioneuvoston kansliassa toiminut Kokoomuksen Ilkka Kanerva, jonka entinen ministerinpaikka jätettiin täyttämättä. SMP:n puheenjohtajan Heikki Riihijärven näkemyksen mukaan puolue heitettiin ulos hallituksesta.


title: Holkerin hallitus

text: Ulkoministeri Kalevi Sorsa siirtyi kesken hallituksen toimikauden eduskunnan puhemieheksi, liikenneministeri Pekka Vennamo Posti- ja telelaitoksen pääjohtajaksi, sosiaali- ja terveysministeri Helena Pesola Kansaneläkelaitoksen johtajaksi, valtiovarainministeri Erkki Liikanen Suomen EY-suurlähettilääksi Brysseliin ja opetusministeri Christoffer Taxell Partek Oy:n pääjohtajaksi. Vennamo ja Liikanen erosivat samalla myös eduskunnasta. Ympäristöministeri Kaj Bärlund nimitettiin vesi- ja ympäristöhallituksen pääjohtajaksi joulukuun 1990 alusta lukien, mutta hän jatkoi ministerin tehtävissä hallituksen toimikauden loppuun saakka.


title: Dopplertutka

text: Dopplertutkalla mitataan nopeutta.


title: Dopplertutka

text: Dopplertutkan toiminta perustuu Dopplerin ilmiöön. Tutka lähettää jatkuvaa lähetettä, yleensä mikroaalloilla ja vastaanottaa samaan aikaan samaa lähetettä. Dopplersiirtymä saadaan selville vertaamalla lähetetyn ja vastaanotetun signaalin taajuuseroa, joka on dopplertaajuus. Tällöin on kysymyksessä kantoaaltotutka (CW Continuous Wave). Pulssidopplertutka, pulssitutkan ja dopplertutkan yhdistelmä, lähettää useita mikroaaltopulsseja, vastaanottaa heijastuneet pulssit ja mittaa vastaanotetun signaalin kantoaallon vaiheen vertaamalla sitä lähetettyyn. Vaiheen muutos pulssista toiseen edustaa kohteen etäisyyssuuntaista nopeutta ja pulssin kulkuaika etäisyyttä. Kantoaaltotutka mittaa vain nopeuden. Pulssidopplertutka mittaa sekä paikan että nopeuden.


title: Dopplertutka

text: Dopplertutkan yleisimmät sovellukset ovat säätutka ja poliisin liikennevalvontatutka. Toimintaperiaatteensa takia tutka voi mitata nopeuksia vain kohti tai poispäin tutkasta. Muunsuuntaisesta liikkeestä saadaan (dopplersiirtymällä) mitattua vain etäisyyssuuntainen nopeuskomponentti.


title: Dopplertutka

text: Säätutkalla mitataan tyypillisesti sadepisaroiden liikettä tuulen mukana. Siitä voidaan tietyin oletuksin laskea tuulen nopeus. Yhtä tärkeää on löytää säätutkakuvasta liikkumattomat kohteet. Ne eivät ole sadepisaroita, joten sadekuvasta voidaan poistaa maaston aiheuttamat heijastukset.


title: Marianne Faithfull

text: Marianne Evelyn Gabriel Faithfull (s. 29. joulukuuta 1946, Hampstead, Lontoo) on englantilainen rock-laulaja ja näyttelijä.


title: Marianne Faithfull

text: Faithfull syntyi Lontoon Hampsteadissa yläluokkaiseen perheeseen. Isä, majuri Robert Glynn Faithfull, oli brittiupseeri ja toimi myös Italian kirjallisuuden professorina Lontoon yliopiston Bedford Collegessa. Budapestissa syntynyt äiti oli itävaltalais-unkarilaista aatelissukua ja käytti nimeä Eva von Sacher-Masoch, Erisson paronitar.


title: Marianne Faithfull

text: Faithfullin ura alkoi vuonna 1964, kun hänen versionsa Mick Jaggerin ja Keith Richardsin laulusta "As Tears Go By" julkaistiin singlenä. Hänen muita hittejään olivat muun muassa "This Little Bird" ja "Summer Night" 1960-luvun puolivälissä sekä "Sister Morphine" vuonna 1969. Samana vuonna 1969 hän näytteli Ofeliaa Tony Richardsonin ohjaamassa versiossa Shakespearen Hamletista.


title: Marianne Faithfull

text: Faithfull seurusteli Mick Jaggerin kanssa 1960-luvun loppuun saakka. Suhteen päätyttyä hän lopetti levytysuransa ja ajautui huumekierteeseen. Marianne joutui valitsemaan huumeiden ja uransa välillä, ja hän valitsi epäröimättä huumeet. Hän oli narkomaanin elämästään enemmän ylpeä kuin vihainen. Paluu vuoden 1979 albumilla "Broken English" sai arvostusta kriitikoilta, mutta kaupallisesti suosio jäi vaatimattomaksi. Sama kaksijakoinen linja jatkui läpi 1980-luvun, jolloin julkaistuista albumeista "Strange Weatheria" (1987) on pidetty merkittävämpänä.


title: Marianne Faithfull

text: Vuonna 1994 häneltä julkaistiin omaelämäkerta "Faithfull" (julkaistu Suomessa nimellä "Elämäni rock'n'roll").


title: Marianne Faithfull

text: Marianne Faithfull lauloi taustalla Metallican "Reload"-albumin kappaleella ”The Memory Remains” vuonna 1997. Hän esiintyy myös kappaleen musiikkivideolla.


title: Marianne Faithfull

text: Hänen musiikkiuransa jatkui 2002 albumilla "Kissin' Time" sekä 2004 albumilla "Before the Poison", joka on tehty yhteistyössä PJ Harveyn ja Nick Caven kanssa. Vuonna 2007 hän esiintyi Patrick Wolfin levyllä "The Magic Position", jolla hän lauloi dueton Patrickin kanssa kappaleessa ”Magpie”.


title: Marianne Faithfull

text: Vuonna 1967 Faithfull sanoi Michael Winnerin elokuvassa "I'll Never Forget What's 'is Name" sanan ”fuck”. Tätä väitetään ensimmäiseksi kerraksi, kun tuo kirosana on lausuttu valtavirtaelokuvassa. Hänet on myös nähty "Todella upeeta" -sarjassa vierailevana tähtenä 1996–2001 (jaksot Last Shout 1&2, Donkey).


title: Marianne Faithfull

text: Kesällä 2006 Faithfullilla todettiin rintasyöpä ja suunniteltua konserttikiertuetta jouduttiin lykkäämään. Vuonna 2007 Faithfull kiersi Eurooppaa "Songs of innocence and Experience" -kiertueella.


title: Insinööriliitto

text: Insinööriliitto IL ry on akavalainen ammattijärjestö, johon kuuluu jäsenjärjestöjen kautta 70 000 jäsentä. Insinööriliiton jäsenet ovat insinöörejä, insinööriopiskelijoita ja muita tekniikan alan asiantuntijoita. Jäsenistö työskentelee yksityisellä, kunta- ja valtiosektorilla.


title: Insinööriliitto

text: Insinööriliitto neuvottelee työehtosopimuksia neuvottelu- ja jäsenjärjestöjensä kautta. Työehtosopimukset akavalaisille liitoille neuvottelee keskitetysti yksityisellä puolella yksityisten alojen neuvottelujärjestö YTN ja julkisella puolelle julkisten alojen neuvottelujärjestö JUKO. Lisäksi alakohtaisia työehtosopimuksia neuvotellaan esimerkiksi Tietoalan Toimihenkilöiden toimesta.


title: Insinööriliitto

text: Insinööriliiton jäsenpalveluita ovat työsuhdeneuvonta, lakipalvelut, urapalvelut, palkkaneuvonta ja koulutukset.


title: Insinööriliitto

text: Liiton jäsenlehti on Insinööri-lehti.


title: Insinööriliitto

text: Insinööriammattikunnantunnus on insinöörisormus. Insinööriliitto välittää insinöörisormuksia ja insinöörilakkeja.


title: Insinööriliitto

text: Liiton historia alkaa huhtikuusta 1919, jolloin perustettiin Tampereen teknilliset -yhdistys. Sen tarkoituksena oli toimia Tampereen teknillisen opiston käyneiden yhdyssiteenä, avustaa teollisuuden ja tekniikan kehityksen seuraamisessa ja valvoa opiston käyneiden etuja.


title: Insinööriliitto

text: Yhdistyksen toiminta valtakunnallistui ja vuonna 1946 yhdistyksen nimeksi vaihdettiin Yleinen insinööriyhdistys ja kotipaikaksi Helsinki. Vuonna 1954 laajentuneesta yhdistyksestä tehtiin liitto ja nimeksi tuli Insinööriliitto ry. Liitossa oli tuolloin 22 paikallisosastoa. Vuonna 1955 liittoon liittyi ensimmäinen opiskelijayhdistys, Turun Teknillisenen Opiston Oppilasyhdistys ry. 50-vuotisjuhlavuonna 1969 liittoon kuului 33 jäsenyhdistystä ja noin 7000 jäsentä.


title: Insinööriliitto

text: Vuonna 1973 Insinööriliitto muodosti Korkeakouluinsinöörien, Arkkitehtien Liiton (KAL) ja Akavan kanssa YTN:n. Vuonna 1976 YTN:n järjestöt liittyivät Akavaan ja Insinööriliitosta tuli Akavan toiseksi suurin jäsenjärjestö.


title: Insinööriliitto

text: Insinööriliitto ja Kuntien Tekniset (KTK) yhdistyivät vuonna 2006, minkä seurauksena syntyi Uusi Insinööriliitto UIL ry. KTK erosi UIL:stä vuoden 2008 lopussa. Vuoden 2014 vaihteessa nimi palautettiin taas Insinööriliitto IL ry:ksi.


title: Insinööriliitto

text: Insinööriliittoon kuuluu 30 alueellista jäsenjärjestöä ja kuusi valtakunnallista jäsenjärjestöä.


title: Rakkaus on lumivalkoinen

text: Rakkaus on lumivalkoinen on on helmikuussa 2003 ilmestynyt Yön viidestoista studioalbumi. Se on yhtyeen toiseksi myydyin levy ja samalla myös Suomen kaikkien aikojen 22. myydyin kotimainen albumi. Levyltä julkaistiin viisi singleä, joista suurimmaksi hitiksi nousi albumin nimikappale ”Rakkaus on lumivalkoinen”. Siitä on vuosien saatossa tullut ”Joutsenlaulun” ohella Yön tunnetuin laulu, jonka ovat levyttäneet myös lukuisat muut artistit.


title: Rakkaus on lumivalkoinen

text: Albumilla on mukana uutena jäsenenä rumpali Antti Mäkinen, joka korvasi elokuussa 2002 erotetun Frogleyn. Frogley kuitenkin soittaa vielä kahdella heinäkuussa äänitetyllä kappaleella. Levyllä vierailee myös Movetron-yhtyeen Päivi Lepistö, joka esittää Olli Lindholmin kanssa duettona balladin ”Etkö unta saa?”. Se ehdittiin jo nauhoittaa toisen naislaulajan kanssa, mutta lopputulos ei ollut hyvä, joten myöhemmin uudeksi laulajaksi valikoitui Lepistö. ”Sano että jäät” puolestaan kuullaan Aleksi Mäkelän ohjaamassa elokuvassa "Pahat pojat".


title: Rakkaus on lumivalkoinen

text: Levyn kannen on usean muun Yön albumin tapaan suunnitellut graafikko Kari Lahtinen ja kuvannut valokuvaaja Harri Hinkka. Levy julkaistiin kopiosuojattuna.


title: Rakkaus on lumivalkoinen

text: Albumi nousi Suomen virallisen listan ykköseksi heti ilmestymisviikollaan ja myi kultaa neljässä päivässä. Yhteensä levylle kertyi maaliskuun 2003 ja huhtikuun 2004 välisenä aikana 57 listaviikkoa ja kärjessä se oli neljän viikon ajan. Albumia on myyty kaikkiaan lähes 138 000 kappaletta eli multiplatinaan oikeuttava määrä. Yön albumeista paremmin on menestynyt vain kaksi vuotta aikaisemmin julkaistu kokoelma "Legenda", jota on myyty vajaat 10 000 kappaletta enemmän.


title: Rakkaus on lumivalkoinen

text: Joulukuussa 2003 levystä julkaistiin juhlapainos, jolla on bonuksena saman vuoden lokakuussa Tampere-talolla äänitetty livealbumi "Yhden yön tarinoita". Sen tarkoituksena oli saada albumi nousemaan vuoden myydyimmäksi kotimaiseksi levyksi, mutta tavoite ei kuitenkaan toteutunut. Vuoden 2003 eniten myyty albumi Suomessa oli Pikku G:n debyytti "Räjähdysvaara", jota myytiin noin 114 000 kappaletta, kun Yön levyä meni lopulta kaupaksi 90 000.


title: Rakkaus on lumivalkoinen

text: Vuonna 2007 "Rakkaus on lumivalkoinen" ilmestyi rajoitettuna 3 000 kappaleen painoksena Poko Rekordsin Rock Legends -sarjassa, jossa tavallisen CD:n lisäksi on mukana Tacticin valmistama palapeli levyn kansikuvasta.


title: Insinööriopiskelijaliitto

text: Insinööriopiskelijaliitto IOL ry on insinööriopiskelijoiden ammatillinen etujärjestö ja Insinööriliiton suurin jäsenjärjestö. IOL:n tehtävänä on ajaa insinööriopiskelijoiden etua. Päätoiminta-alueita ovat insinöörikoulutus, insinööriopiskelijakulttuuri ja työelämävalmiuksien kehittäminen. IOL:llä on 23 paikallisyhdistystä, joissa on noin 17 000 jäsentä. Toiminnasta vastaavat opiskelijat apunaan keskustoimiston toimihenkilöt. Insinööriopiskelijaliiton puheenjohtajana toimii vuonna 2018 insinööriopiskelija Matti Aho Tampereelta.


title: Insinööriopiskelijaliitto

text: Insinööriopiskelijaliitto on toiminut virallisesti yli 50 vuotta. Insinööriopiskelijatoimintaa oli olemassa jo paljon aikaisemminkin.


title: Insinööriopiskelijaliitto

text: 24. huhtikuuta 1955 pidettiin Tampereella TTO:n kutsusta eri opistojen edustajien kokous, josta on saanut alkunsa nykyinen Insinööriopiskelijaliitto IOL ry. Tuohon päivään saakka opistojen välistä toimintaa oli hoitanut yhteistoimintavaliokunta, jonka työskentelyssä nähtiin olevan monia varjopuolia ja hitautta. Näitä puutteita korjaamaan ehdotettiin kokoukselle opistojen oppilaitosyhdistysten liiton perustamista.


title: Insinööriopiskelijaliitto

text: Liitto katsottiin tarpeelliseksi ja se perustettiin yksimielisesti. Kokous hyväksyi liitolle myös sääntöehdotuksen. Insinöörioppilasliiton (Förbundet för ingenjörstuderande) ensimmäiseksi hallitukseksi valittiin: puheenjohtajaksi Risto Helin TTO, varapuheenjohtajaksi O. Kujala HTO, ja jäseniksi J. Peussa TuTO, R. Kivelä TTO sekä B. Everts TLK. Hallituksen tehtäväksi annettiin sääntöjen lopullinen hiominen sekä yhdistyksen rekisteröinti. Insinöörioppilasliiton rakenne päätettiin muodostaa Insinööriliittoa muistuttavaksi. Vakinaisen toiminnanjohtajan palkkaaminen oli myös heti käsiteltävien asioiden joukossa.


title: Insinööriopiskelijaliitto

text: Vaiheikkaiden vuosien jälkeen Insinöörioppilasliiton toiminta loppui vuonna 1976, ja Insinöörioppilasyhdistys IOY perustettiin. Tämä yhdistys oli nykyisen IOL:n äiti ja isä, ja toimintakin hyvin samankaltaista nykyliiton toimntaan verrattuna. Ammattikorkeakoulu-uudistuksen aikana 1990-luvun alussa yhdistyksen nimi muuttui kuvaamaan paremmin jäsenistöään ja toimintaansa, ja nykyinen Insinööriopiskelijaliitto sai siivet alleen.


title: Insinööriopiskelijaliitto

text: Vuosikymmenten saatossa IOL on huolehtinut insinööriopiskelijoiden tulevaisuudesta ja ollut ajan hermolla koulutuspoliittisissa asioissa.


title: Insinööriopiskelijaliitto

text: Niin kauan kuin on ollut insinöörikoulutusta, on ollut myös insinööriopiskelijakulttuuria.


title: Insinööriopiskelijaliitto

text: Insinööriopiskelijakulttuuri on iloista, yhteishenkeä luovaa toimintaa. Kuten opiskelijakulttuuri yleensäkin, on insinööriopiskelijakulttuurilla vahva merkitys opiskelijoiden keskinäiselle verkostoitumiselle ja yhteisten etujen sekä yhteisen hyvinvoinnin edistämiselle.


title: Insinööriopiskelijaliitto

text: Insinööriopiskelijoilla on pitkät perinteet – jo 1917 oli opiskelijakulttuuri voimissaan.


title: Insinööriopiskelijaliitto

text: Insinööriopiskelijan tunnistaa helpoiten päässä pilkottavasta lilasta tupsulakista eli insinöörilakista ja oman opinahjon opiskelijahaalareista. Viime vuosina laulu- ja sitsikulttuuri on juurtunut myös insinööriopiskelijoiden keskuuteen, ja useimpien haalareiden taskusta löytyykin insinöörimäisiä lauluja täynnä oleva Laulumatti. Vuonna 2015 laulumatista julkaistiin jo toinen versio Laulumatti^2.


title: Insinööriopiskelijaliitto

text: Insinööriopiskelijaliitto paikallisyhdistyksineen ylläpitää ja kehittää insinööriopiskelijakulttuuria. Opiskelijoita yhdistävät tapahtumat ja tempaukset, joihin kerääntyy opiskelijoita ympäri valtakunnan, ovat yksi osa tätä työtä. Jokasyksyiset Insinööriopiskelijapäivät keräävät sankoin joukoin osallistujia. Päiville ottaa osaa myös suuri joukko jo valmistuneita insinöörejä, jotka tahtovat verestää opiskeluaikaisia muistoja. Valtakunnallisten tapahtumien lisäksi myös kaikilla Insinööriopiskelijaliiton paikallisyhdistyksillä on suurempaa ja pienempää paikallistoimintaa sekä huvien että hyödyn merkeissä.


title: Insinööriopiskelijaliitto

text: Insinööriopiskelijaliiton toiminta rakentuu toimivaan yhteyshenkilöjärjestelmään. Jokaiseen luokkaan valitaan kaksi yhteyshenkilöä, jotka vastaavat informaation välittämisestä luokalle sekä välittävät jäsenten kertoman palautteen omalle paikallisyhdistykselle ja Insinööriopiskelijaliittoon päin.


title: Insinööriopiskelijaliitto

text: Hallitus valitaan vuosittain yhdistyksen kokouksessa. Yhdistyksen muodostavat siis IOL:n jäsenet kullakin paikkakunnalla. Hallitus toimii kentällä käytännön työn suorittajana, joka ideoi ja toteuttaa koulutuksia sekä erilaisia tapahtumia jäsenistölleen. Hallitukseen valitaan puheenjohtajan ja rahastonhoitajan lisäksi tyypillisesti 2–8 jäsentä.


title: Insinööriopiskelijaliitto

text: Valtakunnallisella tasolla ylin päättävä elin on liittokokous, jossa jokaisella yhdistyksellä on käytössään yksi ääni alkavaa 300 jäsentä kohti. Liittokokous valitsee liittohallituksen ja antaa sille toimintasuunnitelman ja talousarvion muodossa resurssit.


title: Insinööriopiskelijaliitto

text: IOL:n hallituksessa on puheenjohtajan ja varapuheenjohtajan lisäksi kahdeksan jäsentä. Lisäksi kokouksissa on paikalla läsnäolo- ja puheoikeudella kaksi Insinööriliiton hallituksen edustajaa opiskelijoiden vaalipiiristä.


title: Insinööriopiskelijaliitto

text: Vuonna 2019 Insinööriopiskelijaliiton hallitukseen kuuluvat puheenjohtaja Tero Hakala, varapuheenjohtaja Jyri Laitamaa, hallituksen jäsenet Anni Pirttimaa, Eero Muikku, Eero Kairittu, Mikael Laitinen, Sebastian Preussner, Kaisa Virtanen, Roosa Huttunen ja Siiri Sillanpää.


title: Insinööriopiskelijaliitto

text: Insinööriopiskelijaliitolla on edustus Insinööriliiton kaikissa hallintoelimissä. IOL on mukana AKAVAn opiskelijavaltuuskunta AOVA:ssa. AOVA vaikuttaa AKAVAn sisäiseen päätöksentekoon painopisteenään opiskeluajan koulutus- ja sosiaalipoliittiset kysymykset sekä vastavalmistuneiden asema.


title: Insinööriopiskelijaliitto

text:
Järjestöjäsenyyksien lisäksi Insinööriopiskelijaliitto tekee aktiivisesti yhteistyötä muiden opiskelija- ja nuorisojärjestöjen sekä yritysten kanssa. IOL toimii myös aktiivisesti kansainvälisessä toiminnassa erityisesti pohjoismaisella tasolla.
Lähde


title: Yö Live – 20-vuotisjuhlakonsertti

text: Yö Live – 20-vuotisjuhlakonsertti on maaliskuussa 2002 ilmestynyt Yön konserttitaltiointi, joka julkaistiin DVD- ja VHS-muodossa. Se sisältää Tampereen Pakkahuoneelta 19. lokakuuta 2001 tallennetun yhtyeen 20-vuotisjuhlakonsertin. Lisäksi mukana on bonuksena kahdeksan Yön musiikkivideota sekä vuoteen 2001 saakka ulottuva yhtyeen diskografia kappaleineen ja levyjen kansikuvineen. DVD:tä on myyty yhteensä lähes 9 000 kappaletta ja kultalevyrajan se ylitti vuonna 2004.


title: Yö Live – 20-vuotisjuhlakonsertti

text: Tampereen Pakkahuoneella järjestetty konsertti oli osa Yön syksyllä 2001 tekemää 20-vuotisjuhlakiertuetta, joka alkoi lokakuun alussa Köyliön Lallintalolta. Tampereen esiintyminen oli kahden tanssilavakeikan jälkeen kiertueen kolmas konsertti. Vierailijoina olivat yhtyeen entiset jäsenet Jani Viitanen ja Jussi Hakulinen, joka myös laulaa viidellä kappaleella. DVD:n ensimmäinen painos jouduttiin vetämään pois kaupoista, koska sillä kuului tekijänoikeuksia vailla olevaa konserttien loppunauhaa.


title: Senusret II

text: Senusret II oli muinaisen Egyptin 12. dynastian aikaan vuosina 1880–1874 eaa. hallinnut faarao.


title: Senusret II

text: Manethon mukaan Senusret hallitsi 48 vuotta, mutta tätä pidetään nykyään aivan liian suurena arviona. Turinin papyruksessa oleva 19 vuoden hallitusaikakin on monen egyptologin mielestä liian pitkä. Viimeisimmät Senusretin hallituskaudelta olevat merkinnät ovat hänen kuudennelta hallitusvuodeltaan. On toki mahdollista, että Senusret hallitsi pidempään ja tuon ajan merkinnät ovat kadonneet. Senusretin tiedetään myös olleen edeltäjänsä Amenemhet II:n kanssahallitsijana kolmen vuoden ajan. Jotkut egyptologit puoltavat teoriaa, jonka mukaan hän olisi ollut kanssahallitsijana myös seuraajansa Senusret III:n kanssa, mutta tästä ei ole mitään konkreettista todistusaineistoa.


title: Senusret II

text: Senusretin isä oli hänen edeltäjänsä Amenemhet II, mutta hänen äidistään ei ole tietoa. Senusretin vaimoista tunnetaan ainoastaan kaksi, Nefret (kuoli ennen Senusretin valtaannousua) ja Khnum-et-nefer-hedjet-weret. Senusretin lapsista tunnetaan kaksi poikaa ja kolme tytärtä. Poikia olivat Senusret-seneb-wer ja Khakawre (myöhemmin Senusret III), jonka äiti oli Khnum-et-nefer-hedjet-weret. Tyttäret olivat Sithathor-unut, Ita-kayt ja Hatsepsut.


title: Senusret II

text: Senusret jatkoi edeltäjänsä ulkopolitiikkaa pitämällä yllä hyviä suhteita aasialaisten (nyk. Lähi-itä) kanssa. Palestiinan itäpuolelta löytyneet Senusretin hallituskaudelle ajoittuvat esineet osoittavat, että valtioiden välinen kaupankäynti oli vilkasta.


title: Senusret II

text: Mirgissan linnoituksen alueelta Nubiassa löytyneet esineet on ajoitettu Sensuretin ja Amenemhet II:n hallituskausille, joten on todennäköistä, että he rakennuttivat linnakkeen yhteisenä hallitusaikanaan. Myös Qubanin linnoitusta lienee käytetty tänä aikana, mikä viittaisi vihollisuuksiin Nubian ja Egyptin välillä. Mitään todisteita varsinaisesta sodasta ei kuitenkaan ole löydetty.


title: Senusret II

text: Senusret kaivautti Faijumiin johtavan kanavan Bahr Yussufista (Niilin sivuhaara). Näin hän ohjasi osan vedestä pelloille laajentaen viljelykelpoista maata.


title: Senusret II

text: Senusret rakennutti pyramidikompleksinsa Lahuniin, kaakkoon Faijumista. Ramses II tuhosi tuntemattomasta syystä (mahdollisesti käyttääkseen kalkkikiven omiin rakennuksiinsa) Senusretin pyramidin 19. dynastian aikana, eikä siitä ole nykyään jäljellä muuta kuin kallioon hakattu ydin. Senusretin hautatemppeliä ei ole löydetty, mutta pyramidin läheltä on löytynyt sitä rakentamassa olleiden työläisten kylä. Löytö on merkittävä siksi, että se on ensimmäinen löydetty työläiskylä.


title: Jallu

text: Jallu voi tarkoittaa ainakin seuraavia asioita:


title: Kalle

text: Kalle tarkoittaa seuraavia asioita


title: Pentti E. Rantanen

text: Pentti ”Beibi” Eemeli Rantanen (7. joulukuuta 1930 Lahti – 1. heinäkuuta 2016 Lahti) oli suomalainen käräjätuomari, urheilupoliitikko ja Lahden kaupunginvaltuutettu.


title: Pentti E. Rantanen

text: Rantanen toimi pitkään Suomen Sosialidemokraattisessa Puolueessa, mutta perusti vuoden 2004 kunnallisvaalien jälkeen oman, yhden hengen valtuustoryhmänsä nimeltään PER. Sen muodostamiseen oli syynä erimielisyys Lahden suurhallin hallintaa koskevasta seikasta. Vuoden 2005 lopussa Rantanen siirtyi Kokoomuksen ryhmään.


title: Lahden suurhalli

text: Lahden suurhalli eli "Lahti Energia -areena" on Lahden urheilukeskuksessa sijaitseva monitoimihalli. Vuonna 1981 valmistuneen sisäurheiluhallin on suunnitellut arkkitehti Kosti Kuronen ja toteuttanut Lahden urheiluhalliyhdistys. Nykyisin Lahti Energia -areenan yhteydessä on viisi monitoimihallia. Hallien nimet ovat: Suurhalli Areena, Suurhalli Treeni, Salpausselkä Halli, Vesijärvi Halli ja Lahti Halli.


title: Lahden suurhalli

text: Rakentaminen toteutettiin Lahden kaupungin takauksella ja rakennuttamisesta vastasi silloin Lahden urheiluhalliyhdistys.


title: Lahden suurhalli

text: Alun perin Suurhalliksi nimetty halli valmistui vuonna 1981. Vuonna 1994 valmistui arkkitehti Erik Liljebladin suunnittelema laajennusosa. Myöhemmin Suurhallin yhteyteen rakennettiin messulaajennus. Kaupungin omistukseen se siirtyi vastikkeetta vuonna 2007. Kaupunki myi hallikokonaisuuden Lahden Yrityskiinteistö Oy:lle vuonna 2010. Hallikokonaisuutta hallinnoi sama yritys tänäkin päivänä, mutta ensin nimellä Lahden Hallit Oy ja nykyisin Spatium Toimitilat Oy -nimellä.


title: Lahden suurhalli

text: Katsomoon mahtui 4 000 ihmistä. Pukuhuoneita hallista löytyi 8 kpl ja kaksi kahviota. Lisäksi hallissa oli useita neuvottelutiloja.


title: Lahden suurhalli

text: Suurhalli remontoitiin vuonna 2013, jolloin jalkapallokenttä jaettiin ylösnostettavalla väliseinällä kahtia ja halli muutettiin monipuoliseksi sisäliikuntakäyttöön. Lisäksi halliin rakennettiin pienempiä liikuntatiloja ja siirrettävät katsomot. Hallin remontointi ja laajennus maksoi noin 17 miljoonaa euroa. Samassa yhteydessä rakennettiin laajennus Lahti Hallin yhdistämiseksi messuhalliin ja hallit saivat uudet nimet.


title: Lahden suurhalli

text: Urheilutoimijoiden lisäksi halleja käyttävät Lahden Messut Oy ja Catering-toimija, joka pitää tiloissa ravintolaa. Lahti Hallin alakerrassa on monipuoliset ja muunneltavat kokoustilat 10-700 henkilölle.


title: Lahden suurhalli

text: Lahti Energia Oy, Spatium Toimitilat Oy sekä hallin suurimpiin käyttäjiin lukeutuva Lahti Basketball sopivat syksyllä 2017 yhteistyöstä, jonka myötä suurhallin nimi muuttui Lahti Energia -areenaksi. Halli otettiin käyttöön uudennimisenä sunnuntaina 8. lokakuuta Lahti Basketballin pelissä.


title: John Irving

text: John Irving (alkujaan John Wallace Blunt Jr., s. 2. maaliskuuta 1942) on yhdysvaltalainen kirjailija, jonka useita teoksia on filmattu ("Garpin maailma", "Kaikki isäni hotellit", "Oman elämänsä sankari"). Suomennoksia on julkaissut kustannusosakeyhtiö Tammi "Keltaisessa kirjastossa". John Irvingin teokset on kääntänyt suomeksi Kristiina Rikman.


title: John Irving

text: Hän julkaisi ensimmäisen teoksensa ""Setting Free the Bears"" 26-vuotiaana, mutta teos ei saanut ihmisten huomiota. Seuraavat kirjat ""Vesimies"" ja ""Välisarjan avioliitto"" saivat samanlaisen vastaanoton. John Irvingin neljäs teos ""Garpin maailma"" sai taakseen suuren tuen ja sille myönnettiin American Book Award 1980 (nykyään National Book Award).


title: John Irving

text: John Irving on kirjoittanut myös itsestään kirjan, ""My Movie Business. A Memoir"" ("Elokuvaurani"), joka ilmestyi Yhdysvalloissa 1999. Suomessa kirja ilmestyi vuonna 2000.


title: John Irving

text: Irvingin kirjoissa toistuvia teemoja ovat akateeminen ympäristö, seksi, paini, hotellit, sirkus ja karhut.


title: Jäätelökone

text: Jäätelökone on eräänlainen jäähdyttävä tehosekoitin, jota käytetään jäätelön valmistamiseen.


title: Jäätelökone

text: Jäätelömassan jäähdyttämiseen koneessa voi olla kylmävaraava pohja, joka jäädytetään pakastimessa, tai laite voi sisältää kylmäkoneen. Hintansa vuoksi useimmat kotikoneet ovat kylmävaraavia.


title: Jäätelökone

text: Jäätelön valmistuksessa jäätelömassa kaadetaan kulhoon kylmävaraajan päälle, ja koneen vispilä sekoittaa massaa jatkuvasti noin 20–60 minuuttia lisäten siihen ilmakuplia, kunnes jäätelö on kiinteää.


title: Jäätelökone

text: Jäätelökirnu on jäätelökoneen edeltäjä. Eroavaisuuksia:


title: Raiheinät

text: Raiheinät ("Lolium") eli "lusteet" on heinäkasveihin ("Poaceae") kuuluva kasvisuku.


title: Raiheinät

text: Raiheinät ovat perinteisiä pääsiäiskoristeita. Pääsiäistä, kevään ja uudelleen syntymisen juhlaa, koristetaan kaikilla uuden elämän merkeillä. Nopeasti itävä raiheinä on yksi sellainen. Sen siemeniä kylvetään kostealle alustalle (multaa tai vaikka talouspaperia), peitetään kevyesti, kastellaan säännöllisesti, ja jo viikossa nousee hennon vihreä oras. Rairuoho koristellaan usein kananpoikaa esittävillä nukeilla.


title: Raiheinät

text: Raiheinää käytetään myös useissa pihanurmikon siemensekoituksissa, koska ne itävät nopeasti. Tämä suojaa myöhemmin itäviä lajeja tallaantumiselta – ohikulkijat tallaavat mullosta herkemmin kuin jo itänyttä harvaa ruohoa. Yleisin nurmikoissa käytetty laji on englanninraiheinä ("Lolium perenne").


title: Henry Kissinger

text: Henry Alfred Kissinger [] (oik. Heinz Alfred Kissinger []; s. 27. toukokuuta 1923 Fürth, Saksa) on amerikanjuutalainen diplomaatti ja Yhdysvaltain ulkoministeri Nixonin ja Fordin kausilla 1973–1977 ja Nobelin rauhanpalkinnon saaja. Kissinger oli tärkeä, mutta kiistelty Yhdysvaltojen ulkopolitiikan vaikuttaja vuosina 1969–1977. Hän aloitti liennytyspolitiikan ja neuvottelut strategisten aseiden rajoittamisesta, loi yhteyden Kiinan kommunistijohtoon ja oli lopettamassa Vietnamin sotaa.


title: Henry Kissinger

text: Vietnamin sodan rauhansopimus toi Kissingerille Nobelin rauhanpalkinnon vuonna 1973 yhdessä Pohjois-Vietnamin ulkoministeri Lê Ðức Thọn kanssa, joka kuitenkin kieltäytyi palkinnosta.


title: Henry Kissinger

text: Kissinger oli syntyisin juutalaisperheestä ja siksi joutui muuttamaan kansallissosialistisen Saksan vainojen vuoksi 14-vuotiaana Yhdysvaltoihin 1938. Hän sai Yhdysvaltain kansalaisuuden 19. kesäkuuta 1943. Hän suoritti ylioppilastutkinnon George Washington High Schoolissa. Kissinger palveli USA:n maavoimissa kersanttina.


title: Henry Kissinger

text: Kissinger on suorittanut alemman korkeakoulututkinnon (BA) tieteessä ja taiteessa korkeimmilla arvosanoilla Harvardin yliopistossa vuonna 1950. Filosofian tutkinnot seurasivat 1952 (MA) ja 1954 (Ph.D). Hän on poliittiseltaan vakaumukseltaan liberaali republikaani. Hänestä tuli kuvernööri Nelson Rockefellerin neuvonantaja. Richard Nixonin presidentinvaalivoiton jälkeen hän pääsi tämän kansallisen turvallisuuden neuvonantajaksi.


title: Henry Kissinger

text: Kissinger oli Nixonin Kansallisen turvallisuuden neuvonantajana (ulkopoliittisena neuvonantajana) 1969–1973. Nixonin ulkoministerinä hän oli vuosina 1973–1974. Hän oli myös presidentti Gerald Fordin ulkoministerinä 1974–1977. Ministerikautensa jälkeen Kissinger on työskennellyt konsulttina ja luennoitsijana sekä kirjoittanut useita kirjoja poliittisesta historiasta.


title: Henry Kissinger

text: Kissinger neuvotteli syyskuussa 1976 eteläisen Afrikan tilanteesta. Hän aloitti neuvottelut 4. syyskuuta Zürichissa Etelä-Afrikan pääministerin Johannes Vorsterin kanssa. 7. syyskuuta Kissingerin ilmoitettiin aloittavan Afrikan kierroksen Tansaniasta, johon hän saapui 13. syyskuuta. Hän neuvotteli Tansanian presidentin Julius Nyereren kanssa Rhodesian ja Namibian tilanteesta, mutta 15. syyskuuta uutisoitiin, että afrikkalaiset eivät olleet tyytyväisiä tuloksiin. Kissinger jatkoi neuvotteluja kaksi päivää myöhemmin Vorsterin kanssa. Neuvottelut kestivät aina syyskuun 23. päivään saakka. Rhodesian pääministeri Ian Smith hyväksyi seuraavana päivänä Kissingerin sovitteluesityksen Rhodesian kriisin ratkaisemiseksi, mutta viisi Rhodesian naapurimaata hylkäsi ehdotuksen 26. syyskuuta.


title: Henry Kissinger

text: Kissingerin toimintatapana oli salamyhkäisyys. Hän aloitti neuvottelut Kiinan kanssa kertomatta siitä Yhdysvaltojen YK-lähettiläälle. Kriitikot ovat syyttäneet häntä sotarikoksista Kambodžan pommitusten ja Chilen Salvador Allenden kaatamisen yhteydessä. Vuonna 2001 Christopher Hitchens julkaisi kirjan "The Trial of Henry Kissinger", jossa Hitchens syytti Kissingeriä kansanmurhaajaksi ja sotarikolliseksi. Kissingerin käynnistämissä pommituksissa Kambodžaan pudotettiin vuosina 1965–1973 yhteensä 2 756 941 tonnia räjähteitä.


title: Muammar Gaddafi

text: Muammar Gaddafi (; 7. kesäkuuta 1942 Sirt – 20. lokakuuta 2011 Sirt), koko nimeltään Muammar bin Mohammad bin Abdussalam bi Humayd bin Abu Manyar bin Humayd bin Nayil al Fuhsi Gaddafi, oli Libyan johtaja 1969–2011. Hänellä ei ollut virallista virkaa tai asemaa, mutta häntä kunnioitettiin vallankumouksen veljellisenä johtajana ja ohjaajana virallisissa valtion tiedotuksissa. Gaddafi nousi 2009 Afrikan unionin puheenjohtajaksi. Helmikuun puolessa välissä 2011 alkoivat Libyassa mielenosoitukset, jotka johtivat sisällissotaan Gaddafia vastaan. Elokuun loppupuolella Gaddafi syrjäytettiin kapinallisten valloitettua maan pääkaupungin Tripolin ja Gaddafin hallintokorttelin.


title: Muammar Gaddafi

text: Väliaikaishallinto kertoi 20. lokakuuta saaneensa Gaddafin kiinni Sirtessä ja hänen kuolleen kiinniottotilanteessa saamaansa päähän kohdistuneeseen laukaukseen.


title: Muammar Gaddafi

text: Muammar Gaddafi syntyi paimentolaisen beduiiniperheen nuorimpana lapsena lähellä Sirteä 7. kesäkuuta 1942 Italian Libyassa. Hän sai perinteisen uskonnollisen islamilaisen kasvatuksen ja kävi koulua Sabhassa. Jo teini-iässä Gaddafi alkoi suunnitella Libyan monarkian kaatamista ja vallankaappausta. Hänen suuri esikuvansa oli arabinationalismin keulakuvana tunnettu Egyptin presidentti Gamal Abdel Nasser. Vuonna 1961 Gaddafi karkotettiin Sabhasta poliittisten aatteidensa takia.


title: Muammar Gaddafi

text: Gaddafi onnistui pääsemään Tripolissa sijaitsevaan Libyan yliopistoon, jossa opiskeli oikeustiedettä ja sai hyviä arvosanoja. Vuonna 1963 hän meni opiskelemaan sotilasakatemiaan Bengasiin, jossa valmistuneena hänet 1965 lähetettiin jatkamaan sotilaskoulutustaan Britanniaan British Army Staff Collegeen. Hän palasi Libyaan 1966 ja liittyi viestijoukkoihin. Gaddafi opiskeli myös Jugoslaviassa maan ilmailuakatemiassa, mistä periytyvät Libyan hyvät suhteet Balkanille.


title: Muammar Gaddafi

text: 1. syyskuuta 1969 pieni joukkio Gaddafin johtamia upseereja suoritti vallankaappauksen Turkissa hoidossa ollutta kuningas Idris I:stä vastaan. Idris luopui kruunusta, jolloin hänen seuraajakseen tuli kruununprinssi Sayyid Hasan ar-Rida al-Mahdi as-Sanussi. Kuningas Sayyid Hasan ar-Rida al-Mahdi as-Sanussin valtakausi kesti kuitenkin vain vuorokauden, sillä jo seuraavana päivänä Gaddafi julisti Libyan tasavallaksi ja asetti uuden kuninkaan kotiarestiin.


title: Muammar Gaddafi

text: Useimmista sotilasdiktaattoreista poiketen Gaddafi ei ottanut vallankaappauksen jälkeen itselleen suurellista sotilasarvoa, vaan tyytyi symboliseen ylennykseen kapteenista everstiksi. Käytännössä hän oli kuitenkin armeijan ylipäällikkö.


title: Muammar Gaddafi

text: Gaddafin hallinto perustui aatteellisen järjestelmään, jota hän itse kutsui ”islamilaiseksi sosialismiksi”. Se oli eräänlainen sekoitus arabinationalismia, hyvinvointivaltiota ja suoraa demokratiaa. Aatteidensa pääkohdat Gaddafi kirjasi "Vihreään kirjaan". Islamilaisessa sosialismissa pienet yritykset voivat harjoittaa markkinataloutta, mutta suuret olivat valtion hallinnassa. Hyvinvointi, vapaus ja koulutus olivat tärkeitä. Alkoholijuomat ja uhkapeli olivat lailla kiellettyjä.


title: Muammar Gaddafi

text: Muut eivät aina pitäneet Gaddafin hallintoa yhtä ideaalisena kuin hän itse, mikä johti väkivaltaisuuksiin. 1970- ja 1980-luvuilla Libya tuki avoimesti monia terroristijärjestöiksi luokiteltuja ryhmiä. Monien ryhmien ideologia oli kaukana Gaddafin omasta. Erityisen innokkaasti hän tuki Palestiinan vapautusjärjestöä. Tämän vuoksi suhteet Egyptiin katkesivat Egyptin solmiessa rauhan Israelin kanssa 1979. Suhteiden katkettua Egyptiin Libya lähestyi Neuvostoliittoa, vaikka maiden suhteet jäivätkin etäisiksi.


title: Muammar Gaddafi

text: Sekä panarabialaisuuden että panislamilaisuuden innokkaana kannattajana Gaddafi yritti luoda kaikki maailman muslimimaat käsittävän yhteisön. Hän on myös yrittänyt muodostaa kaikista arabivaltioista yhtä suurta jättiläisvaltiota. Vuonna 1972 hän julisti Libyan, Egyptin ja Syyrian ”Arabitasavaltojen federaatioksi”, mutta lopulta suunnitelma jouduttiin hylkäämään maiden välisen kiistelyn seurauksena. Vuonna 1974 hän yritti yhdistää Libyan ja Tunisian, mutta tämäkin suunnitelma epäonnistui. Gaddafia kuitenkin pidetään nykyisin yhtenä merkittävimmistä arabinationalismin edustajista. Gaddafi pyrki myös Libyan vaikutusvallan lisäämiseen islamilaisissa valtiossa, sekä pyrki Afrikan maiden yhtenäisyyteen tuettuaan aiemmin hallitusten vastaisia kapinaliikkeitä Saharan eteläpuolisessa Afrikassa.


title: Muammar Gaddafi

text:
Politiikkansa vuoksi Gaddafi hämmensi maailmaa. 1980-luvun puolessavälissä häntä pidettiin lännessä laajalti kansainvälisen terrorismin tärkeimpänä rahoittajana. Libyan ja länsimaiden suhteet olivat kireimmillään Ronald Reaganin hallintokaudella. Yhdysvallat kielsi Libyan öljyn tuonnin maaliskuussa 1982. Vuonna 1984 poliisi Yvonne Fletcher ammuttiin Libyan edustajiston ulkopuolella Lontoossa Gaddafin vastaisen mielenosoituksen yhteydessä, mikä katkaisi diplomaattisuhteet Isoon-Britanniaan yli vuosikymmeneksi. Yhdysvallat hyökkäsi Libyan partioveneitä vastaan tammikuusta maaliskuuhun 1981 Sidran lahdella, jonka Libya oli julistanut aluevesikseen.
Reagan nimitti Gaddafia "Lähi-idän hulluksi koiraksi."
15. huhtikuuta 1986 Reagan määräsi suuren pommitusiskun, Operaatio El Dorado Canyon, Tripoliin ja Bengasiin syytettyään Libyaa pommi-iskusta La Belle -diskoon Länsi-Berliinissä 5. huhtikuuta. Libyassa kuoli 60, mukaan lukien Gaddafin nelivuotias tytär. Suuren osan 1990-lukua Libya oli kauppasaarrossa kieltäydyttyään luovuttamasta Lockerbien pommi-iskusta syytettyä kahta libyalaista.


title: Muammar Gaddafi

text: 1990-luvulla Neuvostoliittoa vastaan taistelleista, Afganistanissa palanneista "mujahideeneistä" koostunut Libyan islamilainen taisteluryhmä (LIFG) yritti murhata Gaddafin sinkoiskulla Sirtessa helmikuussa 1996. LIFG kiellettiin maailmanlaajuisesti 2001 johtuen sen yhteyksistä al-Qaidaan.


title: Muammar Gaddafi

text: 1990-luvun puolesta välistä lähtien Gaddafi muutti radikaalisti politiikkaansa ja paransi suhteitaan moniin valtoihin, aluksi Lähi-idän maihin. Hänestä tuli vähitellen kunnioitettukin afrikkalaisjohtaja, jota muun muassa Nelson Mandela on ylistänyt. Hän oli aina esillä Afrikan maiden järjestöissä ja lahjoitti suuria summia humanitaarisiin tarkoituksiin. Pitkälti Gaddafin visiosta ”vahvasta ja yhtenäisestä Afrikasta” ja Sirten vuoden 1999 julistuksen pohjalta perustettiin Afrikan unioni, joka on myös hyötynyt huomattavasti rahallisesti Gaddafin tuesta.


title: Muammar Gaddafi

text: Libya suostui korvauksiin Lockerbien iskusta elokuussa 2003. Gaddafi tuomitsi syyskuun 11. päivän terrori-iskut, ja purki Irakin sodan jälkeen joukkotuhoaseohjelmansa ja avasi suhteita useimpiin maihin. Tony Blairista tuli ensimmäinen Libyassa vuosikymmeniin vieraillut länsijohtaja maaliskuussa 2004. Ranskan presidentti Nicolas Sarkozy solmi puolestaan Libyan kanssa yhteistyösopimuksen ydinvoimayhteistyöstä ja kolmen ydinvoimalan rakentamisesta Libyaan heinäkuussa 2007 ja Silvio Berlusconi ilmoitti elokuussa 2008 Italian maksavan Libyalle kolme miljardia euroa korvauksia ja tukea siirtomaa-ajan tuhoista. Vastineeksi Italia sai sopimuksia Libyasta. Syksyllä 2008 Gaddafi vieraili Moskovassa. Libya sai Venäjältä anteeksi vanhat monen miljardin velkansa vastineeksi uusista kaupoista.


title: Muammar Gaddafi

text: Muammar Gaddafi tunnetaan eräistä erikoisuuksistaan. Hän asui ja otti vastaan vieraansa beduiiniteltassa. Vierailevat valtiovieraat joutuivat kiipeämään Yhdysvaltain pommitusten jättämien hänen entisen palatsinsa raunioiden yli, jotka oli jätetty mielenosoituksellisesti raivaamatta. Gaddafi asui teltassa myös ulkomailla vieraillessaan, jolloin hänen telttansa pystytettiin yleensä isännän presidentinpalatsin tms. läheisyyteen, esim. Pariisissa Hôtel Marignyn pihamaalle, Moskovassa Kremliin ja Roomassa Pamphilin puistoon. Hänellä oli myös pelkästään naisista koostuva henkivartiokaarti.


title: Muammar Gaddafi

text: Christopher Olgiati esitti elokuvassaan 'Mad Dog: Gaddafi’s Secret World' väitteen, jonka mukaan Gaddafi sieppasi ja raiskasi järjestelmällisesti satoja teini-ikäisiä tyttöjä ja poikia, joita hän valikoi itselleen esim. koulukäynneillä yleisöstä. Elokuvan mukaan hän myös säilöi joitakin poliittisia vastustajiaan pakastimessa muistoesineinä.


title: Muammar Gaddafi

text: Monet uskoivat 1. maaliskuuta 2011 Muammar Gaddafin kaatuvan häntä vastaan suunnatuissa mielenosoituksissa, jotka olivat jakaneet maan Gaddafin kannattajiin ja vastustajiin. Gaddafi sanoi televisiossa muun muassa että mielenosoittajat ovat huumeiden vallassa ja ansaitsevat maan lakien mukaan kuolemantuomion. Seuranneessa ”rottajahdissa” surmattiin aseettomia mielensoittajia joukoittain. Ulkomaat reagoivat näihin ihmisoikeusrikkomuksiin jyrkästi. Muun muassa YK, Yhdysvallat ja EU ajoivat politiikkaa, joka tähtäsi Gaddafin nopeaan eroon.


title: Muammar Gaddafi

text:
24. helmikuuta mielenosoittajat pitivät hallussaan maan itäosaa, mukaan lukien Tobruk ja Bengasi. Gaddafille uskollisten joukkojen hallussa olivat pääkaupunki Tripoli ja hänen synnyinkaupunkinsa Sirte. Näidenkin välillä ja Tunisian rajalla olleista kaupungeista käytiin taisteluja.
Sisällissota jatkui monessa kaupungissa maaliskuussa, jolloin länsivallat olivat alkaneet tehdä ilmaiskuja Libyan hallituksen joukkoja vastaan. 23. maaliskuuta Gaddafi julisti yhä kuolemaa vihollisilleen ja uhosi voittavansa sekä kotimaiset että ulkomaiset vastustajansa.
Tämän jälkeen rintama aaltoili ja vakiintui kesäksi. Sisällissota jatkui melko pitkään siten, että kapinallisten asemat olivat idässä ja myös lännessä vuorilla. Rintamalinja alkoi siirtyä merkittävästi vasta 13. elokuuta, jolloin kapinalliset lähtivät etenemään läntisiltä vuorilta kohti Tripolia. Kapinalliset soluttautuivat Tripoliin 19. elokuuta 2011. Tämän jälkeen he valtasivat kaupungin keskustan ja alkoivat saartaa Gaddafin tukikohtaa. Kapinalliset ottivat vangeiksi Gaddafin kaksi poikaa, nämä kuitenkin pakenivat pian. Kapinalliset onnistuivat lopulta murtautumaan Gaddafin tukikohtaan, josta Gaddafi oli paennut. Gaddafi oli paossa 27. elokuuta, jolloin sisällissota yhä jatkui, vaikka pääkaupungin taistelut olivat hiljenemässä kapinallisten vallattua siitä suuren osan. Gaddafin valtakausi oli käytännössä päättynyt. 31. elokuuta Algerian viranomaiset ilmoittivat monien Gaddafin perheenjäsenten olevan Algeriassa, muttei itse Gaddafin olinpaikkaa vieläkään tiedetty.


title: Muammar Gaddafi

text: Muammar Gaddafi oleskeli elämänsä viimeiset viikot kapinallisten saartamassa Sirtessä. Saartorengas kiristyi, ja lopulta Gaddafi päätti paeta seurueineen autosaattueessa. Koalition ilmaisku pysäytti saattueen surmaten kymmeniä välittömästi. Gaddafi pääsi henkivartijoineen pakoon ja piiloon viemäriputkeen. Alkoi taistelu, jossa henkivartijat yrittivät puolustaa Gaddafia, joka haavoittui. Kapinalliset vangitsivat Gaddafin. He pistelivät Gaddafia veitsellä ja surmasivat ampumalla 20. lokakuuta 2011. Kapinalliset myös surmasivat monia saattueessa olleita ilmaiskussa henkiin jääneitä, muun muassa Gaddafin pojan Mutassimin.


title: Muammar Gaddafi

text:
Gaddafilla on kahdeksan lasta, joista seitsemän on miehiä.
Muammar Gaddafi on suomen kieleen vakiintunut nimen muoto. al-Qaddhāfī olisi virallinen translitterointitapa (SFS 5755). Monissa beduiiniperäisissä murteissa ”Q” lausutaan ”G”:nä. Gaddafin nimeä voi kuitenkin nähdä ulkomaisissa lähteissä kirjoitettuna monilla eri tavoin. Yhdysvalloissa suositeltu kirjoitustapa on ”"Qaddafi, Muammar"”


title: Valkosolu

text: Valkosolut eli leukosyytit ovat verisoluja, jotka auttavat elimistöä torjumaan tartuntatauteja osana immuunijärjestelmää. Kaikki valkosolut ovat muodostuneita ja johdettuja multipotenteista soluista luuytimessä, jotka tunnetaan hematopoieettisina kantasoluina. Leukosyyttejä on kauttaaltaan koko kehossa, mukaan lukien veressä ja imusuonistossa.


title: Valkosolu

text: Kaikilla valkosoluilla on tumat, joka erottaa ne muista verisoluista, tumattomasta punasolusta ja verihiutaleesta. Valkosolujen tyypit voidaan luokitella kahdella tavalla. Kaksi laajinta kategoriaa luokittelee valkosolut joko niiden rakenteen (jyvässolut tai agranylosyytit) tai solunjakaantumisen pohjalta (myeloidisolu tai imusolu). Nämä laajimmat kategoriat voidaan jakaa viiteen päätyyppiin: neutrofiilit, eosinofiilit, basofiilit, imusolut ja monosyytit. Nämä tyypit lajitellaan niiden fyysisten ja toiminnallisten ominaisuuksien mukaan. Monosyytit ja neutrofiilit ovat fagosyyttejä. Loput alalajit voivat olla luokiteltuja; esimerkiksi lymfosyyteissä on B-soluja, T-imusoluja ja NK-soluja.


title: Valkosolu

text: Tauteja voidaan havaita mittaamalla valkosolujen määrää veressä, jonka takia valkosolujen määrän mittaaminen on tärkeä osa verenkuvaa tutkittaessa. Litrassa terveen aikuisen verta on normaalisti kolmesta kahdeksaan miljardia valkosolua ja yhdessä mikrolitrassa verta on 4 000 – 11 000 valkosolua. Valkosolut muodostavat noin 1 % verestä terveessä aikuisessa, joka tekee niistä merkittävästi vähälukuisempia verrattuna punasoluihin joiden osuus verestä on 40-45%. Joka tapauksessa valkosolut, vaikkakin kattavat vain 1 % verestä, ovat suuressa roolissa terveyden kannalta, sillä immuniteetti riippuu niistä. Valkosolujen määrän kasvaessa epänormaalin suureksi, kutsutaan tilaa leukosytoosiksi. Leukosytoosi on normaalia silloin kun se on osa immuunivastetta, jota voi tapahtua usein. Epänormaalia valkosolujen määrän kasvu on silloin, kun se on kasvainmallista tai autoimmuunisairaudesta johtuvaa. Jos taas valkosolujen määrä tippuu alle suositusarvojen, kutsutaan tilaa leukopeniaksi, joka heikentää immuniteettijärjestelmän toimintaa.


title: Valkosolu

text: Monosyytti erikoistuu siirtyessään verenkierrosta kudoksiin makrofagiksi, joka kuuluu syöjäsoluihin eli fagosyytteihin. Makrofagin tehtävä on tunnistaa pintansa reseptoreilla elimistölle vieras aine tai mikrobi, niellä se ja lopulta tappaa. Makrofageja on lähes kaikissa kudoksissa, mutta eniten niitä on pernassa, luuytimessä, imusolmukkeissa ja maksassa. Makrofagien määrä lisääntyy tulehduksissa ja infektioissa, ne toimivat sekä luontaisessa että opitussa immuniteetissa.


title: Valkosolu

text: Monosyytit voivat erikoistua myös dendriittisoluiksi. Ne ovat moniulokkeisia, hieman tähteä muistuttavia soluja. Niitä on imusolmukkeissa, limakalvoilla ja iholla (Langerhansin solut). Ne siirtävät antigeenejä imukudokseen ja toimivat antigeeniä tarjoavina soluina.


title: Valkosolu

text: Granulosyytit voidaan jakaa mikroskooppisen rakenteensa ja värjäytyvyytensä mukaan eosinofiilisiin granulosyytteihin, neutrofiilisiin granulosyytteihin ja basofiilisiin granulosyytteihin. Myös granulosyytit kuuluvat fagosyytteihin ja niistä tärkein on neutrofiilinen granulosyytti. Noin 50 % elimistön valkosoluista on neutrofiilisiä granulosyyttejä.


title: Valkosolu

text: Basofiiliset granulosyytit erittävät allergisissa reaktioissa mm. histamiinia ja hepariinia.


title: Valkosolu

text: Neutrofiiliset valkosolut eli granulosyytit muodostuvat luuytimessä (kuten muutkin veren solut). Ne ovat lyhytikäisiä (niiden puoliintumisaika on alle 1 vrk). Niiden tuma on jakautunut lohkoihin ja kypsän neutrofiilin tumassa voidaan erottaa normaalisti viisi lohkoa. Noin kolmessa prosentissa naisten neutrofiileistä on havaittavissa niin kutsuttu Barrin kappale, pieni rumpukapulan muotoinen lisäke yhdessä tuman lohkoista. Neutrofiilin soluliman jyväset värjäytyvät neutraaleilla väreillä. Jyväset ovat suuria lysosomeja joita usein kutsutaan primääreiksi granuloiksi, koska ne ovat ensimmäisiä granuloita jotka kehittyvät neutrofiilien erilaistumisen aikana. Nämä granulat sisältävät tavallisesti lysosomaalisia happohydrolaaseja mutta myös useita mikrobeja tappavia aineita, mukaan lukien myeloperoksidaasia joka voidaan havaita peroksidaasivärjäyksellä.


title: Valkosolu

text: Neutrofiiliset granulosyytit voivat liikkua amebamaisesti, tarttua verisuonten endoteeliin ja erilaisiin kudoksiin, fagosytoimaan ja tappamaan useita fagosytoimiaan mikrobityyppejä. Neutrofiilien soluliman jyväsissä on mikrobien tappamisessa tarvittavia aineita, kuten myeloperoksidaasia, lysotsyymiä ja laktoferriiniä. Myös kudoksiakin hajottavia entsyymejä on neutrofiilien solulimassa; elastaasia ja kollagenaasia. Neutrofiilit muodostavat luontaisen immunologisen puolustusjärjestelmän osan, joka osallistuu infektioiden ensivaiheen torjuntaan. Neutrofiilit aktivoituvat myös akuutissa inflammaatiossa eli tulehdusreaktiossa. Veren neutrofiilien määrä lisääntyy tulehdustaudeissa, erityisesti bakteerien aiheuttamissa infektoissa. Neutrofiilejä ei ole ollenkaan terveissä kudoksissa ja siksi niiden esiintyminen on merkki luontaisen immunologisen järjestelmän aktivoitumisesta tai muusta tulehdusreaktiosta.


title: Valkosolu

text: Eosinofiilisiä granulosyyttejä on neljää eri tyyppiä, joista osa värjäytyy tietyillä kudosväreillä tunnusomaisen punertaviksi. Eosinofiilisten valkosolujen rakkulat eli granulat sisältävät mikrobeja tappavia, solukalvoja ja hermoja vaurioittavia entsyymejä. Kiteisen ytimen ulkopuolella on externum eli matrix, jossa muut spesifisen granulan komponentit sijaitsevat. Läpimitaltaan eosinofiilit ovat 12 – 15 mikrometriä ja niiden tuma on tyypillisesti kaksilohkoinen.


title: Valkosolu

text: Eosinofiilien määrä lisääntyy kudoksissa ja veressä välittömissä allergioissa, loistaudeissa ja kroonisissa tulehduksissa. Eosinofiilien määrä vähenee kortikosteroidien, fyysisen rasituksen ja stressin vaikutuksesta.


title: Valkosolu

text: Imusolujen tehtävä on etsiä elimistölle vieraita aineita tai mikrobeja ja merkitä ne, jolloin makrofagi tunnistaa ne paremmin.


title: Valkosolu

text: Imusolut jaetaan T- ja B-imusoluihin. B-imusolut erittävät vasta-aineita, jotka koostuvat kuudesta eri rakenneosasta, joita kutakin koodaa oma geeninsä. Vasta-aineiden huomattava monipuolisuus perustuu eräänlaiseen geenikirjastoon, jossa vasta-aineen rakenneosat arvotaan lukuisista vaihtoehdoista. Vähiten vaihtoehtoisia geenejä on vasta-aineen tyviosalla, minkä perusteella vasta-aineet luokitellaan viiteen eri ryhmään: IgM, IgG, IgA, IgE, IgD.


title: Valkosolu

text: T-imusolujen pinnalla on T-solureseptoriksi (T cell receptor eli TCR) nimetty proteiinirakenne. Se toimii eräänlaisena lukkona, jonka esimerkiksi mikrobien vieraat proteiinit voivat avata solun aktivoimiseksi. Aktivoituneen solun tyypin mukaan T-imusolut voi siten osallistua mikrobin tuhoamiseen tai immuunireaktion vahvistamiseen.


title: Valkosolu

text: T-imusolut voidaan jakaa auttaja-T-soluihin, tappaja-T-soluihin, estäjä-T-soluihin ja natural-killer-T-soluihin.


title: Valkosolu

text: Tappaja-T-imusolujen pinnalla on spesifinen CD8-molekyyli, joka sijaitsee aivan T-solureseptorin vieressä. Tappajaimusolut pystyvät poraamaan kohdesolun solukalvoon reiän ja käynnistämään apoptoosin solussa. Osa tappaja-T-imusoluista vaimentaa B-soluvastetta, minkä vuoksi niitä voidaan kutsua myös vaimentaja- eli suppressori-T-lymfosyyteiksi.


title: Valkosolu

text: Auttaja-T-imusolujen pinnalla on tunnusomainen CD4-proteiini. Auttaja-T-imusolut tunnistavat antigeenejä, säätelevät immuunireaktioita erittämällä sytokiinejä ja toimivat B-solujen kanssa yhteistyössä humoraalisen immunivasteen synnyttämiseksi. Auttaja-T-soluja on kahta eri tyyppiä. Erona näillä on niiden erittämät välittäjäaineet. Th-2-solut erittävät mm. IL-4-sytokiinia ja Th-1-solut taas gammainterferonia.


title: Valkosolu

text: Säätelijä-T-imusolut ovat CD4-positiivisten solujen alaryhmä, jonka tunnusmerkkeihin kuuluu pinnan CD25-proteiini. Näiden imusolujen arvellaan rajoittavan liian voimakasta immuunivastetta ja tasapainottavan Th-1- ja Th-2-solujen toimintaa.


title: Valkosolu

text: NK-imusolut eli ns. natural killer-imusolut ovat luonnollisia tappajasoluja. Ne pystyvät tappamaan virusten infektoimia soluja ja kasvainsoluja käynnistämällä niiden apoptoosin eli ohjelmoidun solukuoleman.


title: Valkosolu

text: Intraepitaaliset imusolut eli epiteelinsisäiset imusolut ovat nimensä mukaan epiteelissä. Nämä intraepiteeliset imusolut ovat T-imusoluja ja NK-imusoluja. Niiden määrän lisääntyminen viittaa limakalvon immunologisen järjestelmän aktivoitumiseen ja ruoansulatuskanavassa ne osallistuvat ensivaiheen immunopuolustukseen.


title: Valkosolu

text: Leukemia ja lymfooma ovat syöpiä, joissa valkosolut lisääntyvät hallitsemattomasti.


title: Port Vila

text: Port Vila (koord. ) on Vanuatun pääkaupunki, jonka asukasluku vuonna 2010 oli noin 47 500. Se sijaitsee Efaten saaren etelärannikolla. Port Vilassa sijaitsee Vanuatun tärkein satama ja Bauerfieldin kansainvälinen lentoasema. Se on valtion taloudellinen keskus.


title: Port Vila

text: Toisen maailmansodan aikana Port Vila oli Yhdysvaltain lentotukikohta. Vuonna 1987 trooppinen sykloni Uma vahingoitti Port Vilaa vakavasti.


title: Lionsklubi

text: Lions Clubs International (LCI) on kansainvälinen palvelujärjestö. Siihen kuuluu 46 000 paikallisjärjestöä ja 1,3 miljoonaa jäsentä noin 200 maassa. Kansainvälinen päämaja on Oak Brookissa, Illinoisin osavaltiossa Yhdysvalloissa. Lions-nimen kirjaimet viittaavat englanninkielisiin sanoihin "Liberty", "Intelligence", "Our Nations’ Safety", ja suomenkielisiin sanoihin Luovuta Isänmaasi Onnellisempana Nouseville Sukupolville.


title: Lionsklubi

text: Paikallisesti toimivien ja itsenäisten lions-klubien jäseneksi tullaan kutsusta, ja klubi kokoontuu kerran tai kahdesti kuukaudessa. Järjestö on itse määritellyt toiminnalleen seuraavanlaiset yleiset "Lions-tavoitteet": Sekä kansallisen että kansainvälisen järjestön hallinto on pohjimmiltaan edustuksellista lähtien paikallisesti toimivista klubeista. Ne valitsevat keskuudestaan piiriedustajat, jotka valitsevat edelleen kansalliset edustajat ja lopulta nämä vuorostaan kansainväliset vastuunkantajat.


title: Lionsklubi

text: Järjestön tunnuslauseena on "Me palvelemme" ().


title: Lionsklubi

text:
Lionsit tekevät työtä ehkäistävissä olevan sokeuden poistamiseksi, ja he osallistuvat moniin paikallisyhteisöilleen ja kansakunnilleen tärkeisiin hankkeisiin.
Järjestö hankkii rahaa hyväntekeväisyyteen erilaisilla tempauksilla. Tempauksista yleisöltä saadut rahat tilitetään lyhentämättömänä hyväntekeväisyyteen, kun taas klubin omaan toimintaan ja hallintoon menevät varat se kerää jäseniltään. Tyypillisesti hyväntekeväisyyteen tilitetyistä rahoista 25% osoitetaan kansainvälisiin järjestön yhteishankkeisiin, 25% kansallisiin kohteisiin ja 50% paikallisiin vaihteleviin kohteisiin.


title: Lionsklubi

text: Kansainvälisellä tasolla Lionsit toimivat yhteistyössä monien Yhdistyneiden Kansakuntien alaorganisaatioiden kanssa. Toimintaa on ainakin ECOSOCin, FAOn, UNESCOn, UNICEFin ja WHOn kanssa.


title: Lionsklubi

text: Järjestön perusti yhdysvaltalainen Melvin Jones 7. kesäkuuta 1917. Ensimmäinen Yhdysvaltain ulkopuolinen lionsklubi perustettiin vuonna 1920 Kanadaan. Euroopassa lions-aate tuli ensimmäisenä Ruotsiin vuonna 1948. Naiset ovat voineet liittyä jäseniksi Lions-klubeihin ja perustaa klubeja vuodesta 1987. Naisten osuus jäsenistöstä oli n. 13 prosenttia vuonna 2006.


title: Lionsklubi

text: Suomen Lions-toiminta sai alkunsa, kun LC Helsinki-Helsingfors perustettiin 14. elokuuta 1950. Suomessa toiminnan "kummina" pidetään kanadansuomalaista Arne Ritaria. Vuonna 2006 Suomessa toimivia lionsklubeja oli 953 jakautuneina 14 alueelliseen piiriin. Kansainvälisessä järjestössä Suomi tunnetaan Monikertaispiiri MD-107-Suomi -nimellä, jonka klubit yhdessä muodostavat Suomen Lions-liitto Ry:n. Jäseniä Suomessa vuonna 2006 oli n. 26 800. Miesklubeja vuonna 2006 oli 776, yhteisklubeja (joissa voi olla mies- että naisjäseniä) oli 64 ja naisklubeja 113. Lions-toiminnan alla organisoituvaa nuorten toimintaa, eli ns. Leoklubeja Suomessa oli 45 ja niissä jäseniä 195.


title: Lionsklubi

text: Kansallisista hyväntekeväisyyshankkeista esimerkkinä voitaneen mainita ns. Punainen Sulka -kampanjat, joilla on kerätty varoja mm. syöpätyöhön, sotaveteraanien ja -invalidien, vammaisjärjestöjen ja vanhusten hyväksi. Paikallistason tyypillisiä kohde-esimerkkejä ovat mm. lasten- ja vanhustenkotien auttaminen, stipendien jako kouluissa, paikallisten urheilu- ym. seurojen tukeminen, sairaaloihin tarvittavien kalustohankintojen tukeminen, sotaveteraanien auttaminen, vanhusten kotien kunnostaminen - mitä tahansa klubit keskuudessaan päättävät tai saavat aktiviteetti-ideoita tietoonsa.


title: Efate

text: Efate eli Éfaté on Tyynellä valtamerellä sijaitsevan Vanuatun saarivaltion asutetuin saari. Siellä on vuoden 2009 väestönlaskennan mukaan 65 829 asukasta. Pinta-alaltaan Efate on Vanuatun saarista kolmanneksi suurin, 894 neliökilometriä.


title: Efate

text: Suurin osa Efaten asukkaista asuu Vanuatun pääkaupungissa Port Vilassa.


title: Väriterapia

text:
Väriterapia on hoitomuoto jossa katsotaan, että ihmisen kehossa on energiatasoja fyysisellä, henkisellä ja tunnetasolla. Näitä energiatasoja pyritään tasapainottamaan ja energisoimaan värien avulla.
Väriterapian vaikuttavuutta ei ole tutkittu kattavasti lääketieteellisin tutkimuksin, ja sitä pidetään uskomuslääkintänä.


title: Väriterapia

text: Värejä ja valoja kohdistetaan joko suoraan tai välillisesti tiettyihin ihmisruumiin aku- ja chakrapisteisiin. Kohdistusvälineinä voivat olla jalokivet, kynttilät, huivit, kylpysuolat tai värilliset lasilinssit. Väriterapia yhdistetään usein aromaterapiaan ja vesihoitoihin.


title: Naurun kieli

text: Nauru ("dorerin Naoero") on austronesialainen kieli, jota puhutaan Naurussa. Sillä on arviolta 6 000 puhujaa, joka on hieman yli puolet koko valtion väestöstä. Lähes kaikki naurun kielen puhujat osaavat puhua myös englantia.


title: Naurun kieli

text: Naurussa on 19 konsonanttia /pj p' t k kw bj b' d g gw mj m' n ŋ ŋw j ɣ r rj /. Kielessä on kahdenlaisia labiaalisia (huuli-) äänteitä, liudentuneita (mj pj bj) ja velaaristuneita (m' p' b'). Velaarisista äänteistä /ŋ k g/ on myös pyörein huulin äännettävät foneemit /ŋw kw gw/.


title: Naurun kieli

text: Soinnittomat klusiilit (pj p' t k kw) ja nasaalit (mj m' n ŋ ŋw) voivat kahdentua. Ennen /i/-vokaalia t ja d muuttuvat affrikaatoiksi tš ja dž.


title: Naurun kieli

text: Naurussa on kuusi vokaalia /i e ä u o a/ , jotka voivat esiintyä myös pitkinä /ii ee ää uu oo aa/. Vokaaleilla on monia allofoneja ja monet niistä voivat heikentyä ə-vokaaliksi.


title: Naurun kieli

text: Naurun nykyinen kirjoitusjärjestelmä käyttää 8 vokaalikirjainta ja 20 konsonanttikirjainta. Vokaalit ovat a, ã, e, i, o, õ, u, ũ ja konsonantit b, c, d, f, g, h, j, k, l, m, n, ñ, p, q, r, s, t, w, y, z.


title: Naurun kieli

text: Naurun kieli muodostaa oman kieliryhmänsä mikronesialaisten kielten sisällä. Kielen ISO 639 -koodit ovat "na" sekä "nau".


title: Naurun kieli

text: Vuonna 1907 Philip Delaporte julkaisi saksa–nauru-sanakirjan. Raamattu on käännetty nauruksi 1918.


title: Doppler-ilmiö

text: Doppler-ilmiö on aaltoliikkeen taajuudessa, vaiheessa tai aallonpituudessa tapahtuva näennäinen muutos, joka johtuu aaltojen lähteen ja havaitsijan liikkeestä toisiinsa nähden. Lähestyvä kohde painaa lähettämiään impulsseja lyhyemmiksi, etääntyvä vetää ne pidemmiksi. Ilmiön selitti Christian Doppler vuonna 1842.


title: Doppler-ilmiö

text: Doppler-ilmiön tunnetuimmat muodot ovat äänen taajuuden muutos äänilähteen (esimerkiksi hälytysajoneuvon) liikkuessa kohti tai poispäin, tähtitieteestä tuttu punasiirtymä sekä poliisin ja säähavainnoitsijoiden käyttämä dopplertutka.


title: Doppler-ilmiö

text:
Lähestyvä äänilähde kuulostaa kimeämmältä kuin etääntyvä, esimerkiksi etääntyvä suihkukone päästää matalaa jyrinää.
Punasiirtymässä kohteen valo punertuu, kun se etääntyy, sillä etääntyvä kohde vetää valoaaltoja pidemmiksi. Punainen valoaalto on pidempi kuin sininen.
Sinisiirtymässä kohteen säteilemä valo siirtyy siniseen kohteen lähestyessä.


title: Doppler-ilmiö

text: Ilmiö on ehkä helpoin ymmärtää analogian kautta. Ajattele, että joku heittää lumipalloja sinua kohti sekunnin välein. Jos pysyt paikallasi, ne myös osuvat sekunnin välein – osumataajuus on yksi hertsi, sanoisi fyysikko. Ilmassa on silloin yhtaikaa useita lumipalloja. Jos juokset kohti heittäjää, sinuun osuu palloja useammin kuin kerran sekunnissa, koska keräät vartaloosi palloja jotka olivat vasta matkalla kohti alkuperäistä asemapaikkaasi. Vastaavasti juostessasi poispäin palloja osuu harvemmin.


title: Doppler-ilmiö

text: Tapauksessa, jossa kuulija liikkuu kohti äänilähdettä ja äänilähde liikkuu kohti kuulijaa uusi taajuus saadaan laskemalla kaavasta


Doppler-ilmiö


title: Doppler-ilmiö

text: missä "f" on alkuperäinen taajuus, "v" äänen nopeus, "v" kuulijan nopeus ja "v" äänilähteen nopeus.


title: Näkyvyys

text:
Meteorologinen näkyvyys on ilman läpinäkyvyyden mitta. Siihen ei vaikuta pimeys eivätkä maaston esteet. Meteorologista näkyvyyttä pienentää ilman kuiva sameus (auer, pöly, savu) tai kostea sameus (utu, sumu, sade). Fysikaalisesti kyse on näkyvän valon sironnasta.
Sumussa näkyvyys on alle 1 km, kuulakkaina päivinä koillistuulella näkyvyys voi olla yli 70 km.


title: Näkyvyys

text: Näkyvyyttä mitataan sirontamittareilla, joita on kahta perustyyppiä: joko lähetetään valoa kohti anturia ja mitataan kuinka paljon tuli perille, tai lähetetään valoa kohteen ohi ja katsotaan kuinka paljon päätyi kuitenkin anturiin sironnan takia. Käytännössä näkyvyys arvioidaan usein silmämääräisesti tunnettujen maamerkkien, kuten korkeiden rakennusten, ja niiden tunnettujen etäisyyksien avulla.


title: Näkyvyys

text: NäkyvyysluokatSumujen sakeutta kuvaavat luokat


title: Säähavainto

text: Säähavainto koostuu mittarilukemista ja joskus myös ihmisen aistinvaraisesti arvioimista suureista.


title: Säähavainto

text: Säähavaintoon kuuluvat yleensä vähintään lämpötilan, tuulen ja ilmanpaineen mittaus. Miehitetyillä säähavaintoasemilla tehdään havainnot myös pilvistä, sadekuuroista ja näkyvyydestä. Monilla paikoilla tarkkaillaan samalla ilmanlaatua ja siitepölyn määriä. Synop on laajimmalle levinnyt kansainvälisesti standardoitu säähavainnon tyyppi. Erityisiä säähavaintoja tehdään eri käyttäjäryhmien tarpeisiin. Lentoliikenne tarvitsee erityisen yksityiskohtaisia tietoja pilvistä ja näkyvyydestä. Vaihdettavat lentosäähavainnot on standardoitu metar-koodiin.


title: Säähavainto

text: Merenkulku tarvitsee tiedot merenpinnan tasosta ja aallonkorkeudesta, mahdollisesti myös satamien läheisistä veden virtauksista ja tuulista. Vastaavasti tiesäähavainnot (aurauksen ja suolauksen tarpeisiin) sisältävät tavallista enemmän tietoja tienpinnan lämpötilasta ja kosteudesta.


title: Ilmatyynyalus

text: Ilmatyynyalus on vesikulkuneuvo, joka liikkuu ilmapatsaan kannattamana. Ilmatyynyalus pystyy liikkumaan maalla monenlaisissa maastoissa sekä veden ja jään päällä. Ilmatyynyalus toimii tyypillisesti kahden moottorin avulla. Toinen niistä tuottaa ilmatyynyn aluksen alle, ja toinen pyörittää takana olevaa potkuria, joka työntää alusta eteenpäin.


title: Ilmatyynyalus

text: Ilmatyynyalusta muistuttava kulkuneuvo on patosiipialus eli pintaliitäjä.


title: Ilmatyynyalus

text: Ensimmäinen kirjallinen suunnitelma laitteesta, jota voidaan kutsua ilmatyynyalukseksi, on ruotsalaisen keksijän, filosofin ja teologin Emanuel Swedenborgin näkemys laitteesta vuodelta 1716. Hän suunnitteli lihasvoimalla toimivan laitteen, joka muistutti ylösalaisin käännettyä venettä, jonka keskellä oli hytti. Airomaisilla kauhoilla oli määrä lihasvoimin painaa ilmaa laitteen alle. Laitetta ei koskaan rakennettu, sillä epäiltiin, ettei ihmisvoimin saada aikaan tarpeeksi nostetta.


title: Ilmatyynyalus

text: Ensimmäiset käyttökelpoiset ilmatyynyalukset rakensi brittiläinen lentokonevalmistaja Saunders Roe, joka toteutti useita koeohjelmia vuosina 1959–1961, esimerkiksi Englannin kanaalin yli. Huomattavana parannuksina aiempiin kokeiluihin oli joustavasta kumista tai kankaasta tehty helma, joka auttoi ilmaa pysymään aluksen alla.


title: Ilmatyynyalus

text: Kohta käyttöön otettiin pienten matkustajalaivojen kokoisia malleja, kuten suurin alus, British Hovercraft Corporationin Mountbatten SR-N4. Siihen mahtui 254 matkustajaa ja 30 autoa ja laajennettuun malliin 418 matkustajaa ja 60 autoa. Ilmatyynyalusten laajamittainen kaupallinen käyttö tyrehtyi kuitenkin 1970-luvun energiakriisiin. Silti viimeinen SR-N4 lopetti liikennöinnin vasta 2000-luvun puolella. Nykyään ilmatyynyalukset ovat jääneet erikoisuudeksi, jotka puolustavat paikkaansa lähinnä pelastustehtävissä heikon jään aikana.


title: Ilmatyynyalus

text: Joillakin valtioilla on sotilaskäytössä ilmatyynyaluksia. Tässä kohdin kunnostautui erityisesti Iran viimeisen shaahin aikana; näin siksi, että maan rannikoiden runsaiden suo- ja juoksuhiekka-alueiden vuoksi ilmatyynyalus oli ehdottomasti käyttökelpoisin ratkaisu: alukset olivat nopeita, kaikissa maasto- ja vesioloissa liikkuvia sekä kantoivat voimakkaan ohjusaseistuksen.


title: Ilmatyynyalus

text: Wärtsilä rakensi koemielessä vuonna 1981 suuren ilmatyynyaluksen, joka sai nimen "Larus". Alus jäi ainoaksi lajissaan, koska kokeet eivät onnistuneet. Viimeiset aikansa se oli koemielessä Hailuodon lauttana ja myytiin 1980-luvun puolivälissä Kanadan Tuktoyaktukiin. Siellä sen käyttäjänä toimi Arctic Hovertrans Ltd. (AHL).


title: Ilmatyynyalus

text: Suomen puolustusvoimat tilasi 1990-luvun lopussa muutamia ilmatyynyaluksia, joista valmistui vain ITA Tuuli. Ne todettiin sittemmin pitkälti hyödyttömiksi Merivoimien puolustusdoktriinin muututtua.


title: Ilmatyynyalus

text: Yksityinen ilmatyynyalus on avovedessä liikkuessaan vesikulkuneuvo, jonka kuljettajalla pitää olla olosuhteisiin nähden tarvittava ikä, kyky ja taito. Jos moottoriteho on yli 15 kilowattia, on alus rekisteröitävä veneeksi ja kuljettajan on oltava 15 vuotta täyttänyt. Talvella jäällä liikkuessaan ilmatyynyalus on maastoajoneuvo, jonka kuljettajan on oltava 15 vuotta täyttänyt. Vesistössä ja jäällä saa liikkua vapaasti tarpeetonta häiriön aiheuttamista välttäen ellei aluetta ole erikseen suljettu. Maalla liikkuessaan ilmatyynyalus on aina maastoajoneuvo, joka tarvitsee liikkumiseensa maan omistajan tai haltijan luvan. Moottorikäyttöistä ajoneuvoa saa maastossa kuljettaa 15 vuotta täyttänyt henkilö. Viranomaisten aluksilla on vapaammat liikkumisoikeudet. Avovedessä liikuttaessa ilmatyynyalus ei tarvitse vakuutusta, jäällä tai maastossa kuljettaessa aluksella pitää olla rekisteröimättömän maastoajoneuvon vakuutus kuten esim. mönkijällä.


title: Korkeapaine

text: Korkeapaineessa ilmanpaine on korkeampi kuin ympäröivillä alueilla. Ei ole mitään tiettyä ilmanpainearvoa, jonka yläpuolella sanotaan korkeapaineen vallitsevan, vaan paine on suhteellista (analogia maastokartan mäkeen).


title: Korkeapaine

text:
Korkeapaineeseen liittyvät heikot tuulet ja ilman laskeva liike, joka kuivattaa ja lämmittää ilmaa. Siksi varsinkin kesäpuolella vuotta sää on korkeapaineen alueella usein kaunis ja aurinkoinen. Laskevan liikkeen pilviä hävittävä vaikutus ei yleensä ulotu matalalle, alle 500-1500 metrin korkeuteen. Siksi talvipuolella vuotta korkeapaineen alueella voi olla sitkeä sumupilvikerros. Talvella voi nimittäin käydä niin, että säteilyjäähtyminen luo maanpinnan läheiseen ilmakerrokseen inversion, ilman lämpenemisen ylöspäin mentäessä. Maanpinta jäähtyy voimakkaasti ja viileämmäksi kuin ylhäällä oleva korkeapaineessa alas laskeutuva, lämpenevä ilma, johon jää kaikki maanpinnalta ilmakehään nouseva: pakokaasut, saasteet ja vesihöyry, jotka puolestaan helposti muodostavat sumua, kumpukerrospilveä tai sumupilveä. Korkeapaineen aikana voi sataa hieman lunta tai tihkua. Jos talven korkeapaineessa on niin kuivaa, että pilviä ei synny, ulossäteily voi olla voimakasta ja sää voi olla hyvin kylmää. Kesällä, jos korkeapaine on meren yläpuolella, lämpö voi haihduttaa merivettä kumpupilvimäiseen muotoon, minkä seurauksena voi tulla lyhytaikainen ukkossadekuuro, joka ei kuitenkaan vaikuta korkeapaineen toimintaan.
Korkeapainetta sanotaan antisykloniksi ja siihen liittyvää virtausta antisyklonaaliseksi, koska korkeapaineessa ilma kiertää laskeutuessaan tai laskeuduttuaan vastakkaiseen suuntaan kuin matalapaineessa.


title: Korkeapaine

text: Korkeapaineen tuulet ovat yleensä heikompia kuin matalapaineen ja laajoilla alueilla on miltei tyyntä. Korkeapaineet ovat pysyvämpiä kuin matalapaineet.


title: Korkeapaine

text: Subtrooppinen korkeapaine (eli Hepoasteiden korkeapaine) vallitsee 20-40 leveysasteilla useina melko paikallaan pysyvinä soluina, tunnettuja ovat Azorien ja Havaijin korkeat. Korkeat vaeltavat kesällä hieman pohjoiseen ja talvella etelään. Joskus nämä korkeapaineet siirtyvät pois alkuperäisiltä paikoiltaan, joskus ovat heikkoja, joskus voimakkaita. Näistä korkeapaineista puhaltavat pasaatituulet kohti eteläisten ja pohjoisten pasaatituulten kohtaamisvyöhykettä.


title: Korkeapaine

text: Napa-alueiden korkeapaine vallitsee noin 75-90 leveysasteilla. Nämä korkeapaineet syntyvät sen takia, koska aurinko paistaa heikoimmin navoille tuoden sinne vähiten lämpöä, minkä johdosta kylmä ilma painuessaan alas kasvattaa ilmanpaineen korkeaksi. Napojen korkeapaineiden ja Hepoasteiden korkeapaineiden ilmat törmäävät noin 60 leveysteilla synnyttäen Polaaririntaman matalapaineen.


title: Korkeapaine

text: Terminen korkeapaine on kylmän alustan yllä. Alusta voi olla talvella jäähtynyt manner, keväinen kylmä vesi tai jäätikön tai merijään yllä oleva kylmä alue. Suuria termisiä korkeapaineita on talvella Kanadan pohjoisosissa, Siperiassa ja Keski-Aasiassa. Nämäkin korkeapaineet heikkenevät ajoittain pois. Näistä korkeapaineista virtaa ulos joskus rajun puuskaisia tuulia Pohjois-Atlantille ja pohjoiselle Tyynelle merelle. Intian talvimonsuuni lähtee Aasian antisyklonista. Termiset korkeapaineet ovat aina liikkumattomia.


title: Korkeapaine

text: Keskileveysasteille ja pohjoisille leveysasteille syntyy etelästä virtaavista lämpimän ilman pisaroista lämpimiä korkeapaineita, jotka ovat laajoja, voimakkaita, hitaasti liikkuvia ja pitkäikäisiä. Jos tämän korkeapaineen ilma jäähtyy kylmällä alustalla talvella, korkeapaine voimistuu ja pakkanen kiristyy. Kesällä Aurinko lämmittää ilmakehän alaosien ilmaa korkeapaineen alueella, ja syntyy voimakas helle. Monesti nämä korkeapaineet ovat pitkään vuorokautta paikallaan pysyviä sulkukorkeapaineita, joita matalapaineet ja suihkuvirtaus kiertävät. Kesällä tai talvella pitkään paikallaan pysyttelevä korkeapaine aiheuttaa helle- tai pakkasaallon estämällä matalapaineiden virtauksen alueelle. Jos tämmöisen korkeapaineen eteläpuolella sattuu olemaan kylmän ilman pisaraan liittyvä keskusmatalapaine, matalapaineet kiertävät tämän korkean 10-20 päivän ajan.


title: Korkeapaine

text: Korkeapaineen selänne on laajempaan korkeapaineen alueeseen liittyvä uloke, jossa saman ilmanpaineen käyrät isobaarit eivät muodosta suljettua silmukkaa. Muodoltaan se vastaa saaressa olevaa niemeä. Isobaarikartalla korkeapaineen selänne on tyypillisesti kahta matalapainetta toisistaan erottava korkeamman paineen alue. Jos matalapaineperhe on matkalla havaintopaikan yli, korkeapaineen selänteen aikana poutaisempi säätyyppi vallitsee muutaman päivän ajan.


title: METAR

text: METAR on säähavainnon standardoitu tallennus- ja viestitysmuoto, jota käytetään lentosääpalvelussa. Se on Yhdysvaltain NOAA:n mukaan lyhenne ranskankielisistä sanoista "METeorological Aerodrome Report" ja ranskalaisten mukaan lyhenne sanoista "METeorological Airport Report".


title: METAR

text: Siinä ilmoitetaan lentokentän lämpötila-, näkyvyys- ilmanpaine- ja sääilmiötietoja kuten synop-sanomassakin ja sen lisäksi mm. ilmanpaine merenpinnassa (QNH), kiitotienäkyvyys (RVR) ja eri pilvikerrosten korkeuksia.


title: METAR

text: Havainto tehdään yleensä puolen tunnin välein ja se välitetään kansainvälisessä ilmaliikenteen viestiverkossa.


title: METAR

text: Kerättyjen tietojen perusteella voidaan tehdä lentosuunnitelmat (reitti, varakenttä, polttoaineen tarve).


title: METAR

text: Sään merkittävästi muuttuessa metarien välillä tehdään SPECI-sanoma, jonka koodi on kuten METARissa. SPECI-sanomaa käytetään Suomessa vain sotilasilmailussa.


title: METAR

text: METAR-sanomia voi lukea mm. Yleisradion Teksti-TV:n sivuilta 428-429.


title: METAR

text:
Koodi on muotoa:
CCCC GGggZ dddff(f)Gfmfm (KMH ou KT ou MPS) dndndnVdxdxdx (VVVVDv Vx VxVxVxDv ou CAVOK) (RDR DR/VRVRVRVRI ou RDRDR/VRVRVR VRVVRVRVRVRi) w'w'(ww) (NsNsNs hshshs ou VVhs hshs ou SKC) T'T'/T'dT'd Q PHPHPHPH REw'w' (WS_TKOF_RWY DRDR et/ou WS_LDG_RWYDRDR)


title: METAR

text: jossa:


title: METAR

text: EFHK 160720Z 05006KT 9999 SHRA FEW014 BKN034 08/03 Q1016 NOSIG=, joka tarkoittaa seuraavaa:Suomessa esimerkiksi seuraavat lentopaikat sekä lentoasemat ovat sellaisia, joita koskevia METAR-tiedotteita julkaistaan


title: METAR

text: Kun asemalla ei ole tehty mittauksia viesti lyhenee muotoon: NIL= tai NO INFORMATION=


title: METAR

text: Koodisana CAVOK on lyhenne englannin kielen sanoista ”Ceiling And Visibility OK”. Sitä käytetään kun säätila täyttää seuraavat ehdot: operatiivisesti merkittäviä pilviä ei esiinny (ei pilviä 5 000 ft alapuolella ja CB- tai TCU-pilviä ei esiinny), näkyvyys vähintään 10 km ja ei merkittäviä sääilmiöitä. Mikäli operatiivisesti merkittäviä pilviä ei esiinny mutta lyhenteitä CAVOK tai SKC ei voida käyttää, ilmoitetaan pilvet lyhenteellä NSC (No Significant Cloud).


title: Klimatologia

text: Klimatologia eli ilmastotiede on tiede ja maantieteen ja luonnonmaantieteen haara, joka tutkii eri paikkojen ja alueiden ilmastoja eli keskimääräisiä säätiloja keskipitkien tai pitkien ajanjaksojen puitteissa. Klimatologia tutkii samoja ilmakehän prosesseja kuin meteorologia, mutta siihen kuuluvat lisäksi näihin hitaasti vaikuttavat ympäristötekijät kuten merivirtojen tai auringon säteilyn muutokset.


title: Klimatologia

text: Klimatologia voidaan jakaa osiin tarkasteltavien alueiden koon mukaan: puhutaan mikroklimatologiasta eli mikroilmastotutkimuksesta, mesoklimatologiasta eli keskikokoisten alueiden tutkimuksesta jne. Voidaan myös erottaa fysikaalinen klimatologia, jossa pääpaino on ilmastoon vaikuttavien fysikaalisten prosessien tutkimuksessa.


title: Klimatologia

text: Klimatologialla on myös vahvat yhteydet maatalouteen, koska se selittää useiden viljelykasvien levinneisyysalueet.


title: Kääntöpiiri

text: Kääntöpiiri on leveyspiiri 23,4 astetta sekä pohjoisella (Kravun kääntöpiiri) että eteläisellä (Kauriin kääntöpiiri) pallonpuoliskolla.


title: Kääntöpiiri

text: Kääntöpiirit ovat saaneet nimensä siitä, että auringon zeniittiasema (paikka jossa aurinko paistaa täsmälleen kohtisuoraan maanpinnalle) liikkuu alkupuolella vuotta aina vain pohjoisemmaksi kunnes kesäpäivänseisauksena (noin juhannuksena) se koskettaa Kravun kääntöpiiriä. Sitten zeniittipiste liikkuu etelään kunnes se talvipäivänseisauksen aikaan kääntyy takaisin Kauriin kääntöpiiriltä.


title: Kääntöpiiri

text: Kääntöpiirien välistä aluetta kutsutaan toisinaan nimellä tropiikki.


title: Friedrich Paulus

text: Friedrich Wilhelm Ernst Paulus (s. 23. syyskuuta 1890 Guxhagen – 1. helmikuuta 1957 Dresden) oli saksalainen sotamarsalkka, joka tunnetaan parhaiten Stalingradin taistelun saksalaisjoukkojen komentajana.


title: Friedrich Paulus

text: Paulus taisteli ensimmäisessä maailmansodassa ja yleni kapteeniksi. Hän jäi sodan jälkeen kooltaan rajoitettuun Reichswehriin.


title: Friedrich Paulus

text: Toisessa maailmansodassa hän oli 10. armeijan esikuntapäällikkönä Puolassa, Alankomaissa ja Belgiassa. Länsirintaman hyökkäykseen mennessä se oli numeroitu uudelleen kuudenneksi armeijaksi. Paulus ylennettiin kenraaliluutnantiksi elokuussa 1940, ja hän oli pääesikunnan varapäällikkönä mukana suunnittelemassa hyökkäystä Neuvostoliittoon. Helmikuussa 1942 hänet nimitettiin kuudennen armeijan komentajaksi.


title: Friedrich Paulus

text: Syksyllä 1942 kuudes armeija pyrki valtaamaan Stalingradin verisessä taistelussa. Lopulta armeija jäi vuoden 1942 lopulla mottiin Stalingradiin. Adolf Hitler kieltäytyi myöntämästä silloisen kenraalieversti Pauluksen toivottomassa tilanteessa pyytämää antautumislupaa, vaan ylensi tämän sen sijaan sotamarsalkaksi vaatien taistelemaan viimeiseen mieheen. Paulus oli aluksi ollut haluton vastustamaan Hitlerin päätöksiä, mikä vaati suuret määrät kaatuneita.


title: Friedrich Paulus

text: Paulus kuitenkin antautui heti ylentämistä seuraavana päivänä helmikuussa 1943 jäljelle jääneiden 90 000 miehen kanssa ja joutui sotavangiksi Neuvostoliittoon. Kuultuaan upseeriystäviensä Hoepnerin ja Witzlebenin teloituksista Paulus suostui toimimaan kansallissosialistisen hallinnon vastaisen propagandan äänitorvena ja Josif Stalinin perustaman "Vapaan Saksan liiton" johtajana vaatien saksalaisia kenraaleja vastustamaan Hitlerin määräyksiä. Sodanjälkeisissä Nürnbergin oikeudenkäynneissä hän toimi todistajana. Hänet vapautettiin 1952, minkä jälkeen hän siirtyi Saksan demokraattiseen tasavaltaan, jossa toimi muun muassa poliisitutkijana.


title: Friedrich Paulus

text: Paulukselle on myönnetty muun muassa 1. luokan Vapaudenristi miekkoineen ja tammenlehvineen.


title: Moria

text: Moria on maan alla sijaitseva kääpiöiden kaupunki kirjassa "Taru sormusten herrasta".


title: Moria

text: Kaupungin perusti Durin Kuolematon kauan ennen Auringon Ensimmäistä Aikaa, Valojen Ajan aikana. Durin heräsi Gundabadin vuorella Sumuvuorten pohjoispäässä. Matkatessaan etelään hän tuli järvelle, missä hän näki kruunun kimaltelevan syvällä. Tämä järvi, jota kutsuttiin Kheled-zaramiksi oli myöhemmin kääpiöiden palvoma paikka. Durin alkoi tehdä lähelle ensimmäistä kaupunkiaan, jota kutsuttiin kääpiökielellä nimellä "Khazad-dûm", ihmisten kielellä nimellä "Kääpiökaivanto", sindariksi "Hadhodrond" ja quenyaksi "Casarrondo". Durin Kuolemattomasta tuli Durin I. Myöhemmin Khazad-dûmin hallitsija saattoi olla Durin, Durin I muistoksi, jonka kääpiöt uskoivat elävän kansansa kanssa. Toisella Ajalla, Khazad-dûmin kääpiöiden ja Eregionissa asuneiden "noldor"in haltioiden välille syntyi ystävyys - mutta ystävyys loppui katastrofaalisesti, kun Mahtisormukset taottiin, Sauronin nousu käyttäessään Suurinta Sormusta ja haltiakansa tuhoutui. Sitten Khazad-dûm suljettiin eikä Sauron päässyt sinne.


title: Moria

text: Vuonna 1980 Kolmatta Aikaa, kääpiöt, etsiessä kallista metallia, "mithril"iä, kaivoivat liian syvälle ja herättivät Durinin turman, pahan tulihengen vanhemmilta päiviltä. Henki taisteli kääpiöitä vastaan ja tappoi Durin VI:n, Khazad-dûmin kuninkaan. Seuraavana vuonna se tappoi Náinin, Durin VI:n pojan, ja kääpiöt pakotettiin jättämään ikivanha kotinsa. Sen jälkeen valtakunta tunnettiin nimellä Moria, (sindaria, "Musta Kuilu").


title: Moria

text:
Sittemmin Sauron alkoi kansoittaa Kuilua seuraajillaan, pääasiassa peikoilla ja örkeillä, ja ne huomasivat että terrorisoija oli ollut Morgothin balrog. Vuonna 2799 Kolmatta Aikaa Morian Itäisellä Portilla tapahtuneessa Azanulbizarin taistelussa kääpiöt
onnistuivat ajamaan pois Sauronin joukot, mutta he eivät menneet sisään, koska he pelkäsivät balrogia. Monen kääpiösukupolven jälkeen Balin vei uudet joukot valloittamaan kaupunkia. Aluksi kaikki meni hyvin, mutta muutaman vuoden päästä örkit tuhosivat heidät.


title: Moria

text: Kolmannella Ajalla Moriasta oli tullut pimeä ja kirottu paikka. Kun Sormuksen Saattue lähti matkaan Rivendellistä, heidän tarkoituksensa oli mennä Sumuvuorten yli. Heidät kuitenkin pysäytti lumi Caradhraksella ( myös Saruman Valkoisen loitsimat salamat) ja örkkien sekä hukkien jahtaamina heidän täytyi mennä Moriaan. Siellä he saivat tietää, mitä Balinille oli käynyt, ja heidän kimppuunsa hyökkäsivät peikot, örkit ja balrog. Gandalf taisteli balrogin kanssa Khazad-dûmin sillalla, jossa he molemmat putosivat kuiluun. Muu Saattue selvisi pois Moriasta ja pääsivät Lothlórienin saloille vahingoittumattomina.


title: Moria

text: Saattueen tietämättä sekä Gandalf että balrog selvisivät pudotuksesta ja taistelivat Morian syvänteistä yläpuoliselle vuorelle, kiiveten legendaarisia Dimrillin Portaita. Gandalf heitti balrogin vasten vuorenseinää ja eli tarpeeksi pitkään nähdäkseen sen kuoleman, mutta Gandalfin tarina ei vielä loppunut.


title: Moria

text: Kerrottiin että Durin VII ja viimeinen löysi Morian, ja elvytti mitä pystyi niistä rikkauksista joita kääpiöillä kerran oli. Kuitenkin kääpiöt aina rakastivat mithriliä. Niinpä Durin ja hänen kumppaninsa alkoivat taas kaivautua vuorten alle ja Moriasta tuli taas Khazad-dûm.


title: Appius Claudius

text: Appius Claudius (Crassus) oli Rooman konsuli ja decemviri vuonna 451 eaa. Hän ei halunnut erota toimikautensa lopussa. Tämä oli laitonta. Ilmeisesti decemvirit kaatuivat Appius Claudiuksen ja erään tytön välisen skandaalin takia.


title: Legolas

text: Legolas Viherlehti (engl. "Legolas Greenleaf") on kuvitteellinen haltia ja yksi päähenkilöistä J. R. R. Tolkienin kirjoittamassa fantasiaromaanissa "Taru sormusten herrasta." Legolas oli Sormuksen saattueen jäsen. Legolasin parhaat ystävät olivat Gimli ja Aragorn.


title: Legolas

text: Peter Jacksonin elokuvatrilogiassa Legolasia näytteli Orlando Bloom. Bloom myös uusi roolin elokuvissa Hobitti – Smaugin autioittama maa ja Hobitti – Viiden armeijan taistelu.


title: Legolas

text: Legolasin elämästä ennen "Sormusten herran" tapahtumia ei ole juurikaan tietoa. Hän pukeutui vihreisiin ja ruskeisiin vaatteisiin ja käytti aseenaan jousta ja lyhyttä haltiamiekkaa. Hän oli kuningas Thranduilin poika ja Synkmetsässä asuneiden salohaltioiden prinssi. Hänen äidistään ei ole tietoa.


title: Legolas

text: Vuonna 3018 kolmatta aikaa Legolas saapui Rivendelliin kertomaan Elrondille, että Synkmetsän haltioiden vankina ollut Klonkku oli paennut örkkien hyökkäyksen aikana. Legolas osallistui Elrondin neuvonpitoon, jossa Valtasormus päätettiin viedä Mordoriin ja tuhota Tuomionvuoressa. Hän liittyi Sormuksen Saattueen ainoaksi haltiajäseneksi. Aluksi Legolas joutui jatkuvasti riitoihin Saattueen kääpiöjäsenen Gimlin kanssa. Saattue matkasi Sumuvuorille, jossa se lumimyrskyn vuoksi päätti käyttää Morian kääpiökaivoksia kiertotienä.


title: Legolas

text: Saattue astui Moriaan, mutta huomasi siellä asuneiden kääpiöiden joutuneen örkkien surmaamiksi. Matka hylättyjen kääpiökaivosten läpi kesti useita päiviä, kunnes Saattue saapui Mazarbulin kammioon ja löysi sieltä Balinin haudan. Saattueen jäsenet joutuivat örkkien hyökkäyksen kohteeksi ja pakenivat Khazad-dûmin sillalle. Sillalla velho Gandalf Harmaa joutui taisteluun balrogia vastaan, ja molemmat putosivat sillalta alas syvään kuiluun. Saattue – jonka johtaja oli nyt Aragorn – poistui Moriasta ja saapui Lothlórienin haltiavaltakuntaan. Lothlórienin valtias Celeborn ja valtiatar Galadriel ottivat Saattueen jäsenet ystävällisesti vastaansa.


title: Legolas

text: Legolas vietti paljon aikaa Lórienin haltioiden ja Gimlin kanssa, ja hänelle kehittyi luja ystävyyssuhde Gimliin. Saattueen lähtiessä Lothlórienista sai Legolas lahjaksi Galadrielilta koristeellisen pitkäjousen ja nuoliviinin. Tämä pitkäjousi oli yksi Keski-Maan parhaista jousista. Sormuksen Saattueen jäsenet päättivät ylittää Anduinin veneillä. Eräänä päivänä suuri olento lensi Anduinin yläpuolella. Legolas ampui sen alas nuolella, ja myöhemmin paljastui, että olento olikin hurjapedollaan ratsastava Nazgûl. Legolas oli tappanut pedon, mutta sen ratsastaja selviytyi hengissä.


title: Legolas

text: Saattue rantautui Anduinin länsipuolella sijaitsevalle Parth Galenille. Sormuksen Saattueen jäsenet kuitenkin joutuivat örkkien hyökkäyksen kohteeksi, minkä seurauksena Saattue hajosi: Frodo Reppuli ja Samvais Gamgi lähtivät Mordoriin; Meriadoc Rankkibuk ja Peregrin Tuk joutuivat Saruman Valkoisen örkkien vangeiksi; Boromir kaatui örkkinuoliin; ja Aragorn, Gimli ja Legolas päättivät pelastaa hobitit örkkien kynsistä. Kolmikko matkasi kolmen päivän juomatta ja nukkumatta saavuttakseen örkit.


title: Legolas

text: Neljännen päivän aamuna he kohtasivat Èomer Èomundin pojan, Markin kolmannen marsalkan ja kuningas Théodenin sisarenpojan. Aragorn kertoi Èomerille jäljittävänsä örkkijoukkiota, joten Èomer antoi kolmikolle ratsuiksi hevoset. Aragorn, Gimli ja Legolas saapuivat Fangornin metsän reunalle, mistä he löysivät pelkkiä örkkien jäännöksiä. Èomer ja hänen johtamansa "rohirrim" olivat tappaneet kaikki örkit ja polttaneet niiden ruumiit. Seuraavana päivänä kolmikko astui metsään, josta he kohtasivat salaperäisen vanhuksen. Legolas uskoi vanhuksen olevan Saruman, mutta hahmo paljasti olevansa Gandalf. Gandalf Valkoinen kertoi hobittien olevan entti Puuparran suojeluksessa, ja että Rohanin kuningas Théodenille pitäisi kertoa Sarumanin suunnittelevan Rohanin valloittamista.


title: Legolas

text: Edorasissa Gandalf paransi Théodenin ja vakuutti hänet puolustamaan valtakuntaansa Sarumanin sotajoukoilta. Legolas ratsasti ystäviensä ja "rohirrimin" ratsumiesten kanssa Helmin Syvänteeseen, jonne Sarumanin suuri örkkiarmeija hyökkäsi seuraavan yön aikana. Taistelussa Legolas lopulta surmasi yhteensä 41 örkkiä. Aamun koittaessa Gandalf saapui Erkenbrandin ja tuhannen ratsumiehen kanssa. Kauhistuneet örkit ajettiin huornien metsään, missä puut tappoivat ne. Taistelun jälkeen Gandalf, Théoden, Aragorn, Èomer, Gimli ja Legolas ratsastivat Sarumanin linnoitukseen Rautapihaan, jonka entit olivat miltei kokonaan tuhonneet. He kohtasivat Merrin, Pippinin ja Puuparran, ja Gandalf erotti Sarumanin velhojen veljeskunnasta.


title: Legolas

text: Legolas päätti lähteä ystäviensä Aragornin ja Gimlin sekä pohjoisen samoojien kanssa Kuolleiden Kulkuteille. Erechin kivellä Aragorn kutsui Dunhargin Vainajat täyttämään Isildurille muinoin vannomansa valan, ja Vainajien armeijan avulla Aragorn vapautti Pelargirin ja kaappasi merirosvojen laivat. Laivojen valtauksen jälkeen Aragorn julisti Dunhargin Vainajien valan täytetyksi ja päästi heidät rauhaan. Laivojen avulla Aragorn toi vahvistuksia Gondorin ja Rohanin joukoille, ja Legolas osallistui ystäviensä rinnalla Pelennorin kenttien taisteluun. Taistelun jälkeen hän ratsasti Lännen armeijan kanssa Morannonille, ja taisteli Mustan portin taistelussa, kunnes Valtasormus tuhoutui ja Mordor kukistui. Aragornin kruunajaisten jälkeen Gimli vei ystävänsä Helmin Syvänteen alapuolella sijaitseviin Kimalteleviin luoliin. Tämän jälkeen Legolas ja Gimli kävivät Fangornin metsässä.


title: Legolas

text: Auringon Neljännellä Ajalla Legolas perusti haltioiden siirtokunnan Ithilieniin. Aragornin kuoltua vuonna 120 Legolas rakensi harmaan laivan ja Keski-Maan viimeisenä haltiana purjehti Valinoriin. Tarinan mukaan Legolas otti mukaansa parhaan ystävänsä Gimlin Glóinin pojan.


title: Legolas

text: Ralph Bakshin ohjaamassa piirroselokuvassa "Taru sormusten herrasta" vuodelta 1978 Legolasin ääninäyttelijä on Anthony Daniels. Piirroselokuvassa Legolas on nähtävästi kotoisin Rivendellistä, koska hänet esitetään Elrondin palvelijana. Glorfindel ei esiinny piirroselokuvassa, joten Legolas toimii haltiana, joka vie Frodo Reppulin Rivendelliin.


title: Legolas

text: "Tarun sormusten herrasta" pohjalta tehdyssä radiokuunnelmassa vuodelta 1981 Legolasin ääninäyttelijä on David Collings.


title: Legolas

text: Peter Jacksonin ohjaamassa "Taru sormusten herrasta" -elokuvatrilogiassa Legolasia esittää Orlando Bloom. Elokuvien kuvitettujen oppaiden mukaan Legolas syntyi vuonna 87 Kolmatta Aikaa, joten hän olisi Sormuksen sodan aikaan noin 2931-vuotias. Elokuvissa hänet esitetään ylivoimaisena taistelijana, joka esimerkiksi "" tappaa yksin kokonaisen mumakilin. Legolasin rooli oli Bloomin läpimurto elokuva-alalla, ja hän voitti sen ansiosta muun muassa MTV Movie Awards -palkinnon.


title: Legolas

text: Bloomin näyttelemä Legolas teki paluun valkokankaille Jacksonin "Hobitti"-elokuvatrilogian toisessa ja kolmannessa osassa.


title: Appius Claudius Caecus

text: Appius Claudius Caecus ( 'sokea') oli roomalainen poliitikko. Hän toimi kensorina vuonna 312 eaa., vaikkei ollut aiemmin toiminut konsulina. Myöhemmin hänet valittiin konsuliksi 307 eaa. ja 297 eaa. ja diktaattoriksi vuosina 292 eaa. ja 285 eaa.. Appius Claudius Caecus rakennutti Rooman ensimmäisen akveduktin ja kuuluisan Via Appian valtatien. Hän uudisti myös poliittista järjestelmää.


title: Samuel Josef Agnon

text: Samuel Josef Agnon (17. heinäkuuta 1888 – 17. helmikuuta 1970) oli israelilainen kirjailija, joka sai Nobelin kirjallisuuspalkinnon vuonna 1966 yhdessä Nelly Sachsin kanssa.


title: Samuel Josef Agnon

text: Agnon oli alkuperäiseltä nimeltään Shmuel Josef Czaczkes. Hän syntyi Butshatshin (Бучач; puol. Buczacz, jidd. Butshotsh [בעטשאָטש]) kaupungissa, silloisen Itävalta-Unkarin Galitsian maakunnassa. Galitsian alue oli kuulunut Puolaan ennen Puolan ensimmäistä jakoa (1772) sekä vuosina 1918-1939, nykyään se kuuluu Ukrainaan. Butshatshissa oli holokaustiin asti suuri juutalaisväestö, joka käsitti 1930-luvulla yli 50 % kaupungin asukkaista .


title: Samuel Josef Agnon

text: Agnonin isä, Shalom Mordechai Halevy, oli koulutukseltaan rabbiini, mutta työskenteli turkisalalla. Nuori Samuel ei käynyt koulua, vaan hänen vanhempansa opettivat häntä kotona. Kahdeksanvuotiaana hän osasi kirjoittaa ja lukea hepreaa ja jiddišiä ja luki ahkerasti juutalaisen sivistysliikkeen Haskalan hepreankielisiä kirjailijoita. Viisitoistavuotiaana hän kirjoitti ensimmäisen runonsa. Tämän jälkeen hän alkoi kirjoittaa heprean- ja jiddishinkielisiä runoja ja kertomuksia, joista useita julkaistiin Galitsiassa.


title: Samuel Josef Agnon

text: Vuonna 1908 Agnon muutti sionistisen maahanmuuttoliikkeen yhteydessä Palestiinan Jaffaan, joka oli tällöin ottomaanien valtakunnan satamakaupunki. Hänen ensimmäinen julkaistu kertomuksensa täällä oli "Hylätyt vaimot" (hepreaksi ”agunot”), jonka hän kirjoitti salanimellä Agnon, kertomuksensa nimen mukaan. Agnonista tuli hänen kirjailijanimensä ja virallinen sukunimensä vuonna 1924.


title: Samuel Josef Agnon

text: Vuonna 1913 Agnon muutti Saksaan, missä hän solmi avioliiton Esther Marxin kanssa vuonna 1920. Heille syntyi poika ja tytär. Saksassa hän tutustui liikemies Salman Schockeniin, josta tuli hänen kustantajansa ja mesenaattinsa. Tästä lähtien kaikki hänen teoksensa julkaistiin Schockenin kustannusyhtiössä. Hän julkaisi myös useita novelleja hepreankielisessä päivälehdessä nimeltä Haaretz, joka myös oli Schockenin omaisuutta. Saksassa Agnon kokosi yhdessä tunnetun juutalaisen ajattelijan Martin Buberin kanssa kirjan hasidien tarinoista "(Die Erzählungen der Chassidim)". Vuonna 1924 tulipalo tuhosi kaikki hänen käsikirjoituksensa, ja myöhemmin samana vuonna hän palasi Jerusalemiin lopullisesti, asettuen asumaan Talpiotin kaupunginosaan.


title: Samuel Josef Agnon

text: Vuonna 1931 julkaistiin Agnonin kertomus "Morsiuskatos", joka teki hänestä johtavan hepreankielisen kirjailijan. Hänelle myönnettiin sekä Bialik-palkinto että Israelin valtion kirjallisuuspalkinto kahdesti, ja vuonna 1966 hän voitti ensimmäisenä israelilaisena Nobelin kirjallisuuspalkinnon yhdessä Ruotsissa asuvan saksanjuutalaisen runoilijan Nelly Sachsin kanssa. Palkinnon vastaanottotilaisuudessa Agnon esitteli itsensä näin: ”Johtuen historiallisesta katastrofista, jossa Rooman keisari Titus tuhosi Jerusalemin ja Israelin kansa karkotettiin maanpakoon, minä satuin syntymään yhdessä maanpakolaisuuden kaupungeista. Mutta itse olen aina pitänyt itseäni syntyperäisenä jerusalemilaisena.”